Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να λάβει η Ευρωπαϊκή Ένωση στο πλαίσιο του Συμβουλίου Σύνδεσης που συγκροτήθηκε με την ευρωμεσογειακή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, όσον αφορά την έγκριση σύστασης για την εφαρμογή του σχεδίου δράσης ΕΕ-Μαρόκου που θέτει σε εφαρμογή το προηγμένο καθεστώς (2013-2017) /* JOIN/2013/06 final - 2013/0107 (NLE) */





ΑΙΤΙΟΛΟΓΙΚΗ ΕΚΘΕΣΗ Το Μαρόκο και η ΕΕ συνδέονται με μια ευρωμεσογειακή συμφωνία σύνδεσης, που ισχύει από τον Μάρτιο του 2000, βάσει της οποίας τα δύο μέρη ενέκριναν, τον Ιούλιο του 2005, το σχέδιο δράσης ΕΕ-Μαρόκου στο πλαίσιο της Ευρωπαϊκής Πολιτικής Γειτονίας (ΕΠΓ), για περίοδο πέντε ετών. Στο πλαίσιο αυτό, οι σχέσεις μεταξύ της ΕΕ και του Μαρόκου εξελίχθηκαν και ωρίμασαν σε σημαντικό βαθμό. Η έγκριση, τον Οκτώβριο του 2008, του κοινού εγγράφου σχετικά με το προηγμένο καθεστώς έδωσε νέα ώθηση σε αυτές και τις ενίσχυσε σημαντικά στους τομείς των πολιτικών σχέσεων και της ασφάλειας, της οικονομίας και του εμπορίου, καθώς και σε διάφορους τομείς, όπως και στις επαφές μεταξύ των λαών[1]. Δεδομένου ότι το ισχύον σχέδιο δράσης στο πλαίσιο της ΕΠΓ έληξε τον Ιούλιο του 2010, κρίθηκε σκόπιμη η διαπραγμάτευση και η σύναψη νέου σχεδίου δράσης, που θα βασίζεται στους στόχους και στις φιλοδοξίες του κοινού εγγράφου για το προωθημένο καθεστώς. Ωστόσο, εν αναμονή της σύναψης αυτού του νέου σχεδίου, τα δύο μέρη συμφώνησαν να συνεχίσουν να εφαρμόζουν το σχέδιο δράσης του 2005. Οι σχέσεις μεταξύ της ΕΕ και του Μαρόκου εντάσσονται στο πλαίσιο της συνολικής αλλαγής της πολιτικής κατάστασης στην περιοχή από τις αρχές του 2011. Η κοινή ανακοίνωση προς το Ευρωπαϊκό Κοινοβούλιο και το Συμβούλιο με τίτλο Μια νέα απάντηση σε μια γειτονιά που αλλάζει επισκόπηση της Ευρωπαϊκής Πολιτικής Γειτονίας, προσδιόρισε μια νέα προσέγγιση η οποία αποβλέπει σε υψηλότερο επίπεδο διαφοροποίησης, που θα δίνει τη δυνατότητα σε κάθε χώρα-εταίρο να αναπτύσσει τους δεσμούς της με την ΕΕ ανάλογα με τις δικές τους φιλοδοξίες, ανάγκες και ικανότητες, αλλά και σύμφωνα με την αρχή της αμοιβαίας λογοδοσίας και τον βαθμό προσήλωσης στις οικουμενικές αξίες των δικαιωμάτων του ανθρώπου, της δημοκρατίας και του κράτους δικαίου, καθώς και την ικανότητα υλοποίησης των από κοινού συμφωνημένων προτεραιοτήτων. Αυτό το νέο σχέδιο δράσης καθορίζει σαφώς τους στόχους προτεραιότητας της προνομιακής εταιρικής σχέσης μεταξύ της ΕΕ και του Μαρόκου, λαμβάνοντας πλήρως υπόψη το προωθημένο καθεστώς και το πλήρες φάσμα των σχέσεων μεταξύ των δύο μερών. Η Ευρωπαϊκή Υπηρεσία Εξωτερικής Δράσης (ΕΥΕΔ), σε στενή συνεργασία με τις υπηρεσίες της Ευρωπαϊκή Επιτροπής και τα κράτη μέλη της ΕΕ, είχε διερευνητικές συνομιλίες με το Μαρόκο, οι οποίες κατέληξαν σε συμφωνία σχετικά με το σχέδιο δράσης, ιδίως όσον αφορά τον κατάλογο των δράσεων προτεραιότητας που πρέπει να υλοποιηθούν σε αυτό το πλαίσιο. Στην τελευταία συνεδρίαση του Συμβουλίου Σύνδεσης ΕΕ-Μαρόκου, η οποία πραγματοποιήθηκε στις 23 Απριλίου 2012, τα δύο μέρη έλαβαν υπόψη ότι βρίσκονταν πολύ κοντά στην επίτευξη συμφωνίας, στην οποία κατέληξαν τον Νοέμβριο του 2012. Η ολοκλήρωση των τεχνικών διαβουλεύσεων σε κάθε πλευρά κοινοποιήθηκε μέσω ανταλλαγής επιστολών στις 28 Νοεμβρίου 2012 (ΕΥΕΔ) και στις 10 Ιανουαρίου 2013 (Μαρόκο). Το νέο σχέδιο δράσης ΕΕ-Μαρόκου που θέτει σε εφαρμογή το προωθημένο καθεστώς (2013-2017) θα είναι το βασικό μέσο αναφοράς που θα κατευθύνει τις διμερείς σχέσεις μας με το Μαρόκο κατά τα επόμενα έτη· αποτελεί, επομένως, χάρτη πορείας για την επίτευξη πιο προωθημένης σύνδεσης μεταξύ του Μαρόκου και της ΕΕ. Η ΕΠΓ θα συνεχίσει να διαδραματίζει καταλυτικό ρόλο ως ενιαίο πλαίσιο πολιτικής, βασισμένο, μεταξύ άλλων, στην εταιρική σχέση και την κοινή ευθύνη, καθώς και στη διαφοροποίηση με βάση τα αποτελέσματα και την προσαρμοσμένη στις εκάστοτε ανάγκες βοήθεια. Η Ευρωπαϊκή Επιτροπή και η Ύπατη Εκπρόσωπος της Ευρωπαϊκής Ένωσης για την Εξωτερική Πολιτική και την Πολιτική Ασφαλείας (εφεξής «Ύπατη Εκπρόσωπος») επισυνάπτουν σε παράρτημα το κείμενο κοινής πρότασης για απόφαση του Συμβουλίου σχετικά με τη θέση που πρέπει να λάβει η Ευρωπαϊκή Ένωση στο πλαίσιο του Συμβουλίου Σύνδεσης ΕΕ-Μαρόκου όσον αφορά τη διατύπωση σύστασης σχετικά με την εφαρμογή του σχεδίου δράσης. Η Επιτροπή και η Ύπατη Εκπρόσωπος καλούν, ως εκ τούτου, το Συμβούλιο να εγκρίνει τη συνημμένη πρόταση απόφασης του Συμβουλίου. 2013/0107 (NLE) Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να λάβει η Ευρωπαϊκή Ένωση στο πλαίσιο του Συμβουλίου Σύνδεσης που συγκροτήθηκε με την ευρωμεσογειακή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, όσον αφορά την έγκριση σύστασης για την εφαρμογή του σχεδίου δράσης ΕΕ-Μαρόκου που θέτει σε εφαρμογή το προηγμένο καθεστώς (2013‑2017) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη την απόφαση 204/2000/ΕΚ, ΕΚΑΧ, του Συμβουλίου και της Επιτροπής, της 24ης Ιανουαρίου 2000, για τη σύναψη της ευρωμεσογειακής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, και ιδίως το άρθρο 2 παράγραφος 1, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29, Έχοντας υπόψη την κοινή πρόταση της Επιτροπής και της Ύπατης Εκπροσώπου της ΕΕ για την Εξωτερική Πολιτική και την Πολιτική Ασφαλείας, Εκτιμώντας τα ακόλουθα: (1) Η ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, υπογράφηκε στις 26 Φεβρουαρίου 1996 και ετέθη σε ισχύ την 1η Μαρτίου 2000. (2) Τα μέρη προτίθενται να εγκρίνουν το νέο σχέδιο δράσης ΕΕ-Μαρόκου στο πλαίσιο της Ευρωπαϊκής Πολιτικής Γειτονίας (ΕΠΓ) που θέτει σε εφαρμογή το προωθημένο καθεστώς (2013‑2017), το οποίο αντικατοπτρίζει την προνομιακή εταιρική σχέση μεταξύ των δύο μερών και θα συμβάλει στην εφαρμογή της ευρωμεσογειακής συμφωνίας με την επεξεργασία και τη θέσπιση συγκεκριμένων μέτρων για την επίτευξη των στόχων της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η θέση της Ένωσης στο Συμβούλιο Σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου, όσον αφορά τη θέση σε εφαρμογή του σχεδίου δράσης ΕΕ-Μαρόκου, στο πλαίσιο της ΕΠΓ που θέτει σε εφαρμογή το προωθημένο καθεστώς (2013-2017) βασίζεται στο σχέδιο σύστασης του Συμβουλίου Σύνδεσης που προσαρτάται στην παρούσα απόφαση. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, Για το Συμβούλιο Ο Πρόεδρος Σχέδιο ΣΥΣΤΑΣΗ για την εφαρμογή του σχεδίου δράσης ΕΕ-Μαρόκου στο πλαίσιο της ΕΠΓ το οποίο θέτει σε εφαρμογή το προωθημένο καθεστώς (2013‑2017) Το Συμβούλιο Σύνδεσης ΕΕ-Μαρόκου, Έχοντας υπόψη την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, και ιδίως το άρθρο 80, Εκτιμώντας τα ακόλουθα: (1) Το άρθρο 80 της ευρωμεσογειακής συμφωνίας εξουσιοδοτεί το Συμβούλιο Σύνδεσης να διατυπώσει τις συστάσεις που κρίνει σκόπιμες για την επίτευξη των στόχων της συμφωνίας. (2) Σύμφωνα με το άρθρο 90 της ευρωμεσογειακής συμφωνίας, τα μέρη λαμβάνουν τα γενικά ή ειδικά μέτρα που απαιτούνται για την εκπλήρωση των υποχρεώσεών τους βάσει της εν λόγω συμφωνίας και μεριμνούν για την επίτευξη των στόχων που ορίζει η συμφωνία. (3) Τα μέρη της ευρωμεσογειακής συμφωνίας ενέκριναν το κείμενο του σχεδίου δράσης ΕΕ-Μαρόκου στο πλαίσιο της Ευρωπαϊκής Πολιτικής Γειτονίας (ΕΠΓ) το οποίο θέτει σε εφαρμογή το προωθημένο καθεστώς (2013‑2017). (4) Το εν λόγω σχέδιο δράσης ΕΕ-Μαρόκου στο πλαίσιο της ΕΠΓ θα συμβάλει στην εφαρμογή της συμφωνίας μέσω της επεξεργασίας και της θέσπισης, κατόπιν κοινής συμφωνίας μεταξύ των μερών, συγκεκριμένων μέτρων που θα παρέχουν πρακτικές οδηγίες για την εφαρμογή της. (5) Το σχέδιο δράσης εξυπηρετεί τον διττό στόχο του καθορισμού των συγκεκριμένων μέτρων για την εκπλήρωση εκ μέρους των μερών των υποχρεώσεων που ορίζονται στην ευρωμεσογειακή συμφωνία και της παροχής ευρύτερου πλαισίου για την ενίσχυση των σχέσεων μεταξύ της ΕΕ και του Μαρόκου, προκειμένου να επιτευχθεί υψηλός βαθμός οικονομικής ολοκλήρωσης και να ενισχυθεί η πολιτική συνεργασία, σύμφωνα με τους γενικούς στόχους της ευρωμεσογειακής συμφωνίας. (6) ΕΞΕΔΩΣΕ ΤΗΝ ΑΚΟΛΟΥΘΗ ΣΥΣΤΑΣΗ: Άρθρο μόνο Το Συμβούλιο Σύνδεσης συνιστά να εφαρμόσουν τα μέρη το σχέδιο δράσης ΕΕ-Μαρόκου στο πλαίσιο της ΕΠΓ το οποίο θέτει σε εφαρμογή το προωθημένο καθεστώς (2013‑2017) και το οποίο προσαρτάται στο παράρτημα, εφόσον η εφαρμογή του αποσκοπεί στην επίτευξη των στόχων της ευρωμεσογειακής συμφωνίας η οποία θεσπίζει τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου. Τόπος […] Για το Συμβούλιο Σύνδεσης Ο Πρόεδρος ΠΑΡΑΡΤΗΜΑ ΕΥΡΩΠΑΪΚΗ ΠΟΛΙΤΙΚΗ ΓΕΙΤΟΝΙΑΣ ΣΧΕΔΙΟ ΔΡΑΣΗΣ ΓΙΑ ΤΟ ΜΑΡΟΚΟ ΣΧΕΤΙΚΑ ΜΕ ΤΗΝ ΕΦΑΡΜΟΓΗ ΤΟΥ ΠΡΟΗΓΜΕΝΟΥ ΚΑΘΕΣΤΩΤΟΣ (2013-2017) I. Εισαγωγή Η Ευρωπαϊκή Πολιτική Γειτονίας (ΕΠΓ) θέτει φιλόδοξους στόχους οι οποίοι βασίζονται στην αμοιβαία ευθύνη και την προσήλωση στις κοινές και αμοιβαία αναγνωρισμένες αξίες της δημοκρατίας, του κράτους δικαίου, της χρηστής διακυβέρνησης και του σεβασμού των δικαιωμάτων του ανθρώπου. Βασίζεται επίσης στις αρχές της οικονομίας της αγοράς, των ελευθέρων συναλλαγών, της βιώσιμης ανάπτυξης, καθώς και στη μείωση της φτώχειας και την εφαρμογή πολιτικών, οικονομικών, κοινωνικών και θεσμικών μεταρρυθμίσεων. Η δημιουργία μιας ζώνης ειρήνης και σταθερότητας, συμπεριλαμβανομένης της διαχείρισης των κρίσεων, η πρόληψη και η επίλυση των συγκρούσεων στην περιοχή αποτελούν επίσης μέρος της ΕΠΓ. Το Μαρόκο συμμερίζεται αυτές τις αρχές και αξίες, οι οποίες έχουν κατευθύνει την κατάρτιση των πολιτικών του τόσο σε εθνικό όσο και σε διεθνές επίπεδο. Η εταιρική σχέση Ευρωπαϊκής Ένωσης (ΕΕ)-Μαρόκου, η οποία ξεκίνησε με την εμπορική συμφωνία του 1969, σημείωσε στροφή με τη συμφωνία σύνδεσης, που υπογράφηκε το 1996, και με την ΕΠΓ. Οι συμφωνίες αυτές επέτρεψαν την ενίσχυση των πολιτικών, οικονομικών και εμπορικών σχέσεων, καθώς και τη σταθερή ανάπτυξη των πολιτιστικών και ανθρώπινων ανταλλαγών. Βάσει της εν λόγω συμφωνίας σύνδεσης, οι σχέσεις μεταξύ του Μαρόκου και της ΕΕ εξελίχθηκαν σταδιακά και σταθερά προς μια αληθινή εταιρική σχέση ΕΕ-Μαρόκου, καθιστώντας το Μαρόκο προνομιακό εταίρο. Η έγκριση, τον Οκτώβριο του 2008, του κοινού εγγράφου για την ενίσχυση των διμερών σχέσεων/προωθημένου καθεστώτος σηματοδότησε το ξεκίνημα ενός νέου σταδίου στις διμερείς σχέσεις. Το έγγραφο αυτό ενισχύει την εταιρική σχέση προτεραιότητας για την ΕΕ και το Μαρόκο, καθορίζοντας νέους φιλόδοξους στόχους στον τομέα της εμβάθυνσης των πολιτικών, οικονομικών και ανθρώπινων σχέσεων. Η συνάντηση κορυφής ΕΕ-Μαρόκου που πραγματοποιήθηκε στη Γρανάδα, τον Μάρτιο του 2010, επιβεβαίωσε αυτές τις φιλοδοξίες, υπογραμμίζοντας τον ειδικό χαρακτήρα της εταιρικής σχέσης ΕΕ-Μαρόκου. Σήμερα, τα δύο μέρη, βασιζόμενα στο πολύ προωθημένο επίπεδο των σχέσεων, καταβάλλουν προσπάθειες για να ενισχύσουν περισσότερο αυτή την υποδειγματική και αμοιβαία επωφελή εταιρική σχέση με στόχο να αντιμετωπίσουν μαζί και με τρόπο αλληλέγγυο τις κοινές πολιτικές, οικονομικές και κοινωνικές προκλήσεις. Η πρόοδος προς τη χρηστή διακυβέρνηση και τις πολιτικές και κοινωνικοοικονομικές μεταρρυθμίσεις αποτελεί την κοινή αρχή για την εφαρμογή του προηγμένου καθεστώτος. Η εταιρική αυτή σχέση απαιτεί την ενίσχυση των δεσμεύσεων για την εφαρμογή και τη διεύρυνση των σημαντικών μεταρρυθμίσεων που ξεκίνησε το Μαρόκο, τόσο στο πολιτικό επίπεδο, κατά προτεραιότητα στον τομέα της δημοκρατίας, των δικαιωμάτων του ανθρώπου και του σεβασμού του κράτους δικαίου, όσο και στο οικονομικό και κοινωνικό επίπεδο, προκειμένου ιδίως να επιτευχθεί απτή πρόοδος στον τομέα της ανθρώπινης ανάπτυξης. Η ένταση της παρεχόμενης από την ΕΕ στήριξης θα προσαρμόζεται στις φιλοδοξίες και στην πρόοδο των μεταρρυθμίσεων που πραγματοποιούνται από το Μαρόκο, καθώς και στις ανάγκες και τις ικανότητες της χώρας. Η ΕΕ και το Μαρόκο θα συνεχίσουν να ενεργούν προς αυτή την κατεύθυνση, η οποία εντάσσεται στο πλαίσιο του νέου συντάγματος του Μαρόκου που θεσπίστηκε την 1η Ιουλίου 2011 και της νέας στρατηγικής της ΕΕ που αναπτύχθηκε στο πλαίσιο της εταιρικής σχέσης για τη δημοκρατία και την κοινή ευημερία με το νότο της Μεσογείου. Η ΕΕ αναγνωρίζει ότι η προσέγγιση με την ΕΕ αποτελεί για το Μαρόκο θεμελιώδη επιλογή της εξωτερικής πολιτικής του. Στόχος του είναι να προσεγγίσει όσο το δυνατόν περισσότερο την ΕΕ με σκοπό να ενισχύσει και να στηρίξει τη δυναμική πολιτικού εκσυγχρονισμού, οικονομικού ανοίγματος και κοινωνικής συνοχής του. Αντιλαμβάνεται επίσης αυτή την προσέγγιση ως το προνομιακό μέσο προώθησης του διαλόγου και του συντονισμού του με την ΕΕ για στρατηγικά θέματα κοινού ενδιαφέροντος. Τα δύο μέρη εκτιμούν ότι τα οφέλη μιας τέτοιας διαδικασίας θα πολλαπλασιαστούν με την περιφερειακή ολοκλήρωση του Μαγκρέμπ, και επιβεβαιώνουν τη βούλησή τους να εργαστούν από κοινού ώστε να δοθεί νέα ώθηση σε αυτή τη διαδικασία. Εξάλλου, σύμφωνα με το άρθρο 8 της συνθήκης ΕΕ και τις προσδοκίες του Μαρόκου να συνάψει νέα συμφωνία που θα διέπει τις αμοιβαίες σχέσεις, τα μέρη συμφωνούν να συνεχίσουν να εξετάζουν τον χαρακτήρα και τη μορφή που θα μπορούσε να έχει μια τέτοια συμφωνία. Το σχέδιο δράσης ΕΕ-Μαρόκου στο πλαίσιο της ΕΠΓ κατέστησε δυνατή την πιο στοχοθετημένη χρήση των μέσων που προβλέπονται από τη συμφωνία σύνδεσης και στήριξε τον στόχο του Μαρόκου για πιο έντονη ολοκλήρωση των οικονομικών και κοινωνικών δομών της χώρας με εκείνες της Ένωσης. Το νέο σχέδιο δράσης για την εφαρμογή του προωθημένου καθεστώτος αποτελεί ένα σημαντικό στάδιο της συνεχούς διαδικασίας ενίσχυσης των σχέσεων μεταξύ του Μαρόκου και της ΕΕ το οποίο θα κινητοποιήσει όλους τους μοχλούς, τους μηχανισμούς και τα μέσα του προωθημένου καθεστώτος. Το μέσο αυτό θα ευνοήσει τη χάραξη και την εφαρμογή πολιτικών και μέτρων που αποσκοπούν στην προώθηση της παγίωσης του κράτους δικαίου, της δημοκρατίας και των δικαιωμάτων του ανθρώπου, της οικονομικής ανάπτυξης, της απασχόλησης και της κοινωνικής συνοχής, της μείωσης της φτώχειας και της προστασίας του περιβάλλοντος, συμβάλλοντας έτσι στον μακροπρόθεσμο στόχο της βιώσιμης ανάπτυξης. Κατά την εφαρμογή αυτού του νέου μέσου θα ληφθεί υπόψη η αναγκαία ισορροπία μεταξύ της επιτάχυνσης της δυναμικής του ανοίγματος και του εκσυγχρονισμού της μαροκινής οικονομίας και της επιτακτικής ανάγκης για βιώσιμη και κοινωνικοοικονομική ανάπτυξη. Εξάλλου, τα δύο μέρη θα προωθήσουν την υλοποίηση της οικονομικής ολοκλήρωσης μέσω της δρομολόγησης διαπραγματεύσεων για τη σύναψη σφαιρικής και σε βάθος συμφωνίας ελευθέρων συναλλαγών, οι οποίες θα διευρύνουν τις τομεακές διαπραγματεύσεις οι οποίες έχουν ήδη καταλήξει ή διεξάγονται τώρα, ιδίως αυτές που αφορούν την ελευθέρωση του εμπορίου των υπηρεσιών και της εγκατάστασης, και θα εξετάσουν τη δυνατότητα βελτίωσης με αμοιβαίο τρόπο των προτιμησιακών παραχωρήσεων που θεσπίστηκαν στο πλαίσιο της συμφωνίας ελευθέρων συναλλαγών στον τομέα των γεωργικών προϊόντων, των μεταποιημένων γεωργικών προϊόντων και των προϊόντων αλιείας, λαμβανομένων υπόψη των ειδικών συνθηκών κάθε μέρους. Το εν λόγω νέο μέσο αποτελεί τη σύνθεση μεταξύ του παλαιού σχεδίου δράσης και του κοινού εγγράφου για το προωθημένο καθεστώς. Περιλαμβάνει τις μεταρρυθμίσεις που έχουν συμφωνηθεί και τις δράσεις που προβλέπονται στο πλαίσιο του σχεδίου δράσης που δεν έχουν ακόμη υλοποιηθεί, καθώς και τα νέα στοιχεία που περιλαμβάνονται στο κοινό έγγραφο. Εξάλλου, το νέο αυτό μέσο αντικατοπτρίζει τις αρχές της διαφοροποίησης και της οικειοποίησης, σε συνάφεια με το πρόγραμμα μεταρρυθμίσεων του Μαρόκου. Καθιστά λειτουργικό τον χάρτη πορείας για το προωθημένο καθεστώς. Επίσης το νέο έγγραφο συνεπάγεται την ανάγκη για την εφαρμογή από τη μαροκινή κυβέρνηση μιας στρατηγικής κανονιστικής προσέγγισης βάσει αξιολόγησης της υφιστάμενης απόκλισης, του καθορισμού των προτεραιοτήτων σύγκλισης και ενός χρονοδιαγράμματος εφαρμογής. Η στρατηγική αυτή θα υποστηριχθεί από ενωσιακά προγράμματα στήριξης. Το παρόν μέσο προβλέπει, μεταξύ άλλων, βαθμιαία και διαδοχική κανονιστική προσέγγιση με το κοινοτικό κεκτημένο, προκειμένου να ενσωματωθεί προοδευτικά η οικονομία του Μαρόκου στην εσωτερική αγορά της ΕΕ και να ενθαρρυνθούν το εμπόριο, οι επενδύσεις και η οικονομική μεγέθυνση. Για τον σκοπό αυτό, τα δύο μέρη δεσμεύονται να ξεκινήσουν συστηματική ανάλυση της απόκλισης μεταξύ της μαροκινής νομοθεσίας και του ευρωπαϊκού κεκτημένου βάσει των διαφορών που αναφέρονται στο σχέδιο δράσης. Για καθένα από τους τομείς που περιλαμβάνονται στο σχέδιο δράσης, θα πραγματοποιηθεί εκτίμηση των προτεραιοτήτων και των μέσων που απαιτούνται για να διασφαλιστεί αυτή η σύγκλιση. Η κανονιστική προσέγγιση θα μπορούσε να πάρει τη μορφή i) μιας συνολικής βαθμιαίας μεταφοράς, βραχυπρόθεσμα ή μακροπρόθεσμα, του κεκτημένου σε ορισμένους τομείς, ii) της μεταφοράς ενός μέρους του κεκτημένου ή iii) της μεταφοράς των μεγάλων αρχών του κεκτημένου ή των ορθών πρακτικών σε έναν δεδομένο τομέα. Στο τέλος των δύο πρώτων ετών του σχεδίου δράσης, η μαροκινή κυβέρνηση θα θεσπίσει ένα εθνικό πρόγραμμα κανονιστικής σύγκλισης με την ΕΕ προκειμένου να καθορίσει τις προτεραιότητες, το πεδίο εφαρμογής και τον ρυθμό της, όπως ζητήθηκε κατά την ομιλία του Θρόνου του 2010. Το νέο σχέδιο δράσης θα τροφοδοτήσει τον προγραμματισμό, την εφαρμογή και την παρακολούθηση της ενωσιακής βοήθειας, λαμβάνοντας υπόψη τις ανάγκες που εκφράστηκαν και τα ενδιάμεσα αποτελέσματα. Στο πλαίσιο αυτό, θα διατεθούν από το Μαρόκο και την ΕΕ οι πόροι για την εφαρμογή των προτεραιοτήτων που έχουν εγκριθεί. Όσον αφορά την ΕΕ, η στήριξη αυτή θα παρασχεθεί κυρίως μέσω των εθνικών ενδεικτικών προγραμμάτων που έχουν συμφωνηθεί με το Μαρόκο, τα οποία καθορίζουν τις προτεραιότητες της βοήθειας και το ενδεικτικό χρηματοδοτικό κονδύλιο. Η στήριξη αυτή θα χορηγηθεί στο πλαίσιο της αυστηρής τήρησης των κατάλληλων κανόνων και διαδικασιών για την εφαρμογή της εξωτερικής βοήθειας της ΕΕ. Για την υλοποίηση της στήριξης που παρέχεται από την ΕΕ στο Μαρόκο, θα μπορούσε να χρησιμοποιηθεί ένα φάσμα μέσων, συμπεριλαμβανομένων αυτών που προέκυψαν από τον προβληματισμό σχετικά με τη νέα στρατηγική έναντι των χωρών της γειτονίας. Στα μέσα αυτά περιλαμβάνονται οι ανταλλαγές τεχνικών συμβουλών και εμπειρογνωσίας, ορθών πρακτικών και τεχνογνωσίας, η στήριξη για την ανάπτυξη των ικανοτήτων και τη θεσμική ενίσχυση, η στήριξη των τομεακών μεταρρυθμίσεων, η στήριξη της προώθησης της ολοκλήρωσης και της κοινωνικής και οικονομικής συνοχής και της μείωσης των αναπτυξιακών διαφορών μεταξύ των περιφερειών, καθώς και η στήριξη της κοινωνίας των πολιτών. Τα δάνεια των ευρωπαϊκών χρηματοπιστωτικών οργανισμών θα διαδραματίσουν επίσης αποφασιστικής σημασίας ρόλο στην εφαρμογή αυτού του νέου σχεδίου δράσης. Στο πλαίσιο αυτό, το Ταμείο Επενδύσεων Γειτονίας και ο Ευρωμεσογειακός Φορέας Επενδύσεων και Εταιρικής Σχέσης (FEMIP), που χρηματοδοτούνται από την ΕΕ, θα διαδραματίσουν σημαντικό ρόλο μόχλευσης για τη χορήγηση δανείων υπέρ της υλοποίησης των υποδομών, καθώς και για την ανάπτυξη και την εταιρική σχέση με τον ιδιωτικό τομέα. Τούτο θα επιτρέψει, μεταξύ άλλων, τη συνολική κινητοποίηση των κεφαλαίων της Ευρωπαϊκής Τράπεζας Επενδύσεων (ΕΤΕπ) που λαμβάνουν εγγυήσεις στο πλαίσιο του FEMIP. Τα μέρη συμφώνησαν επίσης να ανταλλάξουν απόψεις για τη βέλτιστη χρησιμοποίηση των νέων μέσων εφαρμογής της χρηματοδοτικής συνεργασίας, όπως αυτών που εισάγονται από τη νέα στρατηγική έναντι των χωρών της γειτονίας, αφενός, και για την πρόσβαση στα κατάλληλα χρηματοδοτικά μέσα που θα στηρίξουν το Μαρόκο κατά την υλοποίηση αυτών των μεταρρυθμίσεων και τη σύγκλισή του με την ΕΕ, με στόχο να βελτιωθεί η αποτελεσματικότητα και η καταλληλότητά τους σε σχέση με το επίπεδο ολοκλήρωσης το οποίο θα μπορούσαν να επιτύχουν το Μαρόκο και η ΕΕ. Η εφαρμογή του σχεδίου δράσης καλύπτει περίοδο πέντε ετών (2013-2017). Θα δοθεί ιδιαίτερη προσοχή στις δράσεις προτεραιότητας που προσδιορίζονται στον πίνακα που αποτελεί αναπόσπαστο μέρος του σχεδίου δράσης (παράρτημα ΙΙΙ). Κατά την εφαρμογή του σχεδίου δράσης, τα δύο μέρη μπορούν να το αναπροσαρμόζουν σε συνάρτηση με τις νέες προτεραιότητες της μαροκινής κυβέρνησης ή/και της ΕΕ, χωρίς να χρειάζεται να εγκρίνουν νέο σχέδιο δράσης. Η υλοποίηση των μεταρρυθμίσεων σε μεγάλο αριθμό σημαντικών τομέων απαιτεί τον καθορισμό συγκεκριμένων στόχων και τη διάθεση κατάλληλων μέσων. Η Επιτροπή Σύνδεσης και οι υποεπιτροπές που συγκροτούνται στο πλαίσιο της συμφωνίας σύνδεσης θα διασφαλίσουν την τακτική παρακολούθηση της εφαρμογής του σχεδίου δράσης, ιδίως όσον αφορά την πραγματοποιούμενη πρόοδο και την παρεχόμενη στήριξη. Τα μέρη θα μπορούσαν επίσης να συντάσσουν εκθέσεις προόδου. Η κοινωνία των πολιτών θα πρέπει να μπορεί να συμμετέχει ενεργά σε αυτή την παρακολούθηση. Το σχέδιο δράσης, το οποίο εγγράφεται στο πλαίσιο της διαδικασίας εφαρμογής του προωθημένου καθεστώτος, αποτελεί μια σημαντική φάση για την εξέλιξη των σχέσεων μεταξύ των δύο μερών προς την προνομιακή εταιρική σχέση. Σε αυτή τη βάση, η ειδική ομάδα για το προωθημένο καθεστώς θα συνεχίσει τον προβληματισμό της, προκειμένου να καθορίσει νέες προοπτικές γι’ αυτή τη νέα εταιρική σχέση και να προσδιορίσει το περιεχόμενο, τα μέσα και τους στόχους της.. II. ΣΧΕΔΙΟ ΔΡΑΣΗΣ A. ΓΙΑ ΕΝΑ ΧΩΡΟ ΚΟΙΝΩΝ ΑΞΙΏΝ 1. Πολιτικός και στρατηγικός διάλογος 1.1 Συνεργασία στον τομέα της εξωτερικής πολιτικής και της πολιτικής ασφαλείας Ενίσχυση του διαλόγου και της συνεργασίας στον τομέα της εξωτερικής πολιτικής και της πολιτικής ασφαλείας, ώστε να διασφαλιστεί η διενέργεια τακτικών διαβουλεύσεων επί διεθνών θεμάτων, η λήψη υπόψη των συμφερόντων κάθε μέρους και η ενίσχυση της ασφάλειας και της σταθερότητας, ιδίως στο Μαγκρέμπ Ανάπτυξη του διμερούς πολιτικού διαλόγου, μέσω ιδίως: · της διοργάνωσης συνόδων κορυφής Μαρόκου – ΕΕ σε ad-hoc βάση, · της διοργάνωσης συναντήσεων μεταξύ του Υπουργού εξωτερικών υποθέσεων του Μαρόκου και της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και Αντιπροέδρου της Ευρωπαϊκής Επιτροπής σε ad hoc βάση, · της διοργάνωσης άτυπων συνεδριάσεων, σε ad hoc βάση, μεταξύ του Υπουργού εξωτερικών υποθέσεων του Μαρόκου και των ευρωπαίων ομολόγων του, · της συμμετοχής σε ad hoc βάση των υπουργών των διαφόρων τομέων του Μαρόκου με τους ευρωπαίους ομολόγους τους σε συναντήσεις στο περιθώριο των τακτικών συνεδριάσεων του Συμβουλίου Υπουργών της ΕΕ., · της διοργάνωσης συνεδριάσεων ad hoc μεταξύ των ανωτέρων υπαλλήλων του Μαρόκου και των μελών των επιτροπών και ομάδων του Συμβουλίου της ΕΕ, ιδίως της Επιτροπής πολιτικής και ασφαλείας (ΕΠΑ), της ομάδας Μαγκρέμπ - Mashrek (MAMA), της ομάδας «Αφρική» (COAFR), της ομάδας «Τρομοκρατία» (COTER) και της ομάδας «Δικαιώματα του ανθρώπου» (COHOM), · της στήριξης από το Μαρόκο, κατά περίπτωση, των δηλώσεων και αποφάσεων του Συμβουλίου της ΕΕ στον τομέα της κοινής εξωτερικής πολιτικής και της πολιτικής ασφαλείας σύμφωνα με τις λεπτομέρειες που θεσπίζονται από την ΕΕ. Αυξημένη συνεννόηση στους πολυμερείς οργανισμούς · Διοργάνωση συναντήσεων στη Νέα Υόρκη μεταξύ του Υπουργού εξωτερικών υποθέσεων του Μαρόκου και της Ύπατης Εκπροσώπου/Αντιπροέδρου για να διασφαλιστεί ο καλύτερος συντονισμός των θέσεων των δύο εταίρων. · Ανάληψη κοινών πρωτοβουλιών στο πλαίσιο του Συμβουλίου των Ηνωμένων Εθνών των δικαιωμάτων του ανθρώπου και της τρίτης επιτροπής της γενικής συνέλευσης και άλλων διεθνών οργανώσεων, βάσει των προτεραιοτήτων που έχουν καθοριστεί και εγκριθεί από τα δύο μέρη, και κατάρτιση χρονοδιαγράμματος συναντήσεων συνεννόησης στη Γενεύη και στη Νέα Υόρκη την παραμονή των συνεδριάσεων των αρμόδιων για τα δικαιώματα του ανθρώπου οργάνων των Ηνωμένων Εθνών . · Δημιουργία άτυπων μηχανισμών συνεννόησης με σκοπό τη βελτίωση της εφαρμογής των πολυμερών συμβάσεων. · Διοργάνωση συναντήσεων συνεννόησης και συντονισμού για τις πρωτοβουλίες στον τομέα της καταπολέμησης των απειλών κατά της διεθνούς, περιφερειακής και περιφερειακής ασφάλειας. · Συνεννόηση μεταξύ του Μαρόκου και της ΕΕ για το θέμα της αντιμετώπισης της κλιματικής αλλαγής. Ενίσχυση της συνεργασίας στον τομέα της πρόληψης των συγκρούσεων και της διαχείρισης των κρίσεων · Ενίσχυση της συνεργασίας και του διαλόγου στο πλαίσιο της κοινής πολιτικής ασφαλείας και άμυνας (ΚΠΑΑ). · Να προβλεφθεί η σύναψη συμφωνίας πλαισίου για την ασφάλεια των πληροφοριών. · Σύναψη συμφωνίας πλαισίου για τη συμμετοχή του Μαρόκου στις επιχειρήσεις (στρατιωτικές και μη στρατιωτικές) διαχείρισης των κρίσεων της ΕΕ. · Συμμετοχή, ενδεχομένως, στις δραστηριότητες κατάρτισης που διοργανώνονται από την Ευρωπαϊκή Ακαδημία Ασφαλείας και Άμυνας στον τομέα της πρόληψης των συγκρούσεων και της διαχείρισης των κρίσεων. · Διερεύνηση των δυνατοτήτων συνεννόησης στον τομέα της διαχείρισης των καταστάσεων που έπονται των συγκρούσεων και της ανασυγκρότησης στον τομέα της ενίσχυσης της ειρήνης. · Ανάπτυξη της εταιρικής σχέσης για την ειρήνη και την ασφάλεια στην Αφρική, λαμβανομένων υπόψη των συμφερόντων των δύο μερών. · Συμβολή στις προσπάθειες του ΟΗΕ για επίλυση των διενέξεων. · Ενεργός συμμετοχή στην πρωτοβουλία των περιφερειακών κέντρων χημικής, βιολογικής, ακτινολογικής και πυρηνικής αριστείας (CBRN) που έχουν ως σκοπό την ενίσχυση των θεσμικών ικανοτήτων έναντι των κινδύνων CBRN, ανεξάρτητα από το αν οφείλονται σε εγκληματική ενέργεια, ατύχημα ή είναι φυσικής προέλευσης (Γραμματεία του Κέντρου για τη Δυτική Αφρική/Ακτές του Ατλαντικού που προβλέπεται να είναι στο Μαρόκο). Εμβάθυνση της συνεργασίας στον τομέα της μη διάδοσης των όπλων μαζικής καταστροφής και ελέγχου των εξαγωγών όπλων και αγαθών διπλής χρήσης · Συμβολή στην εφαρμογή του τελικού εγγράφου της Διάσκεψης αναθεώρησης της συνθήκης κατά της διάδοσης των πυρηνικών όπλων του 2010. · Ενεργός δέσμευση στη διαδικασία διαπραγμάτευσης της Συνθήκης για το εμπόριο των όπλων. · Διοργάνωση σεμιναρίων και πρακτικών ασκήσεων για την εφαρμογή των αρχών της παγκόσμιας πρωτοβουλίας για την καταπολέμηση της πυρηνικής τρομοκρατίας (IGLTN/GICNT) · Ενίσχυση του διαλόγου για τη μη διάδοση των όπλων μαζικής καταστροφής και των μέσων διανομής τους, ο οποίος θα καλύπτει την εξέταση των συνδεόμενων με αυτά τα όπλα ειδικών απειλών για την περιφερειακή ασφάλεια, ιδίως: – με την εφαρμογή σε εθνικό επίπεδο των ισχυουσών διεθνών υποχρεώσεων, ιδίως των ψηφισμάτων 1540/04 και 1977/2011 του Συμβουλίου Ασφαλείας των Ηνωμένων Εθνών, – με την προσχώρηση και την εφαρμογή σε εθνικό επίπεδο των κατάλληλων διεθνών μέσων σε αυτόν τον τομέα, βάσει ενισχυμένης συνεργασίας με τους αρμόδιους διεθνείς οργανισμούς, όπως ο Διεθνής Οργανισμός Ατομικής Ενεργείας (ΔΟΑΕ), – με την εμβάθυνση της συνεργασίας στον τομέα της πρόληψης και της καταπολέμησης του παράνομου εμπορίου ουσιών, εξοπλισμών και τεχνογνωσίας ικανών να υπεισέλθουν στην παραγωγή όπλων μαζικής καταστροφής ή των μέσων διανομής τους, – με την προώθηση της οικουμενικής εξάπλωσης και της εφαρμογής του κώδικα δεοντολογίας της Χάγης κατά της διάδοσης των βαλλιστικών πυραύλων και της συνθήκης για την πλήρη απαγόρευση των πυρηνικών δοκιμών. · Εφαρμογή ενός αποτελεσματικού εθνικού συστήματος ελέγχου των εξαγωγών των όπλων και αγαθών διπλής χρήσης που επιτρέπει την επιτήρηση των εξαγωγών και της διακίνησης όπλων και εμπορευμάτων ικανών να υπεισέλθουν στην παραγωγή όπλων μαζικής καταστροφής, ιδίως: – με τη θέσπιση μιας κανονιστικής ρύθμισης ελέγχου των εξαγωγών, που θα καλύπτει ιδίως τον τελικό προορισμό των όπλων και αγαθών διπλής χρήσης και τις αποτελεσματικές και προσαρμοσμένες στην εκάστοτε περίπτωση κυρώσεις, – με την ανάπτυξη εταιρικής σχέσης μεταξύ της διοίκησης και των ιδιωτικών φορέων για να διασφαλιστεί η διάδοση και η εκπλήρωση των υποχρεώσεων στον τομέα του ελέγχου των εξαγωγών όπλων και αγαθών διπλής χρήσης. · Ενίσχυση του διαλόγου για τα θέματα που συνδέονται με τον έλεγχο των εξαγωγών φορητών όπλων και ελαφρού οπλισμού, καθώς και τον έλεγχο της μεταφόρτωσης και της διακίνησης, μεταξύ άλλων και με τη διοργάνωση περιφερειακών σεμιναρίων κατάρτισης και ευαισθητοποίησης. · Συνεργασία στον τομέα της πρόληψης και της καταπολέμησης της παράνομης διακίνησης συμβατικών όπλων, συμπεριλαμβανομένων των φορητών όπλων και του ελαφρού οπλισμού και της καταπολέμησης της διακίνησής τους. 1.2 Συνεργασία στον τομέα της πολιτικής προστασίας · Συνέχιση της περιφερειακής συνεργασίας για την πρόληψη, την προετοιμασία και την αντιμετώπιση των φυσικών και ανθρωπογενών καταστροφών. · Σύναψη επιχειρησιακών συμφωνιών μεταξύ των οργανισμών του Μαρόκου και των οργανισμών της Ευρωπαϊκής Επιτροπής σχετικά με τη συνεργασία με το κέντρο πληροφοριών και παρακολούθησης του κοινοτικού μηχανισμού πολιτικής προστασίας κατά τις ενεργοποιήσεις του κοινοτικού μηχανισμού πολιτικής προστασίας. · Διευκόλυνση της ενίσχυσης και της διαφοροποίησης της συνεργασίας στον τομέα της πολιτικής προστασίας, συμπεριλαμβανομένων της πρόληψης, της προετοιμασίας και της διαχείρισης των φυσικών καταστροφών και των τεχνολογικών κινδύνων, της δημιουργίας συστήματος έγκαιρης προειδοποίησης για τις φυσικές καταστροφές, καθώς και των κατάλληλων δράσεων κατάρτισης και εξειδίκευσης. 1.3 Περιφερειακή συνεργασία Υποστήριξη της υλοποίησης πρωτοβουλιών και προγραμμάτων περιφερειακής ολοκλήρωσης · Ενεργός δέσμευση όσον αφορά τη βέλτιστη κινητοποίηση της Ένωσης για τη Μεσόγειο προκειμένου να καταστεί αυτή ένα συνολικό και αλληλέγγυο πλαίσιο εταιρικής σχέσης. · Δέσμευση για την ενίσχυση των μηχανισμών υποπεριφερειακής συνεννόησης και συνεργασίας 5+5 και της Ένωσης του Αραβικού Μαγκρέμπ – ΕΕ: μέσω, ιδίως, της ανάπτυξης έργων μεταβλητής γεωμετρίας σε τομείς κοινού ενδιαφέροντος. · Προώθηση της ενδοπεριφερειακής ολοκλήρωσης, ιδίως στο πλαίσιο της Ένωσης του Αραβικού Μαγκρέμπ, μεταξύ άλλων, και στον οικονομικό και εμπορικό τομέα · Προώθηση της ουσιαστικής εφαρμογής της συμφωνίας του Αγαδίρ κατά τρόπον ώστε να ενισχυθεί η οικονομική ολοκλήρωση μεταξύ των αραβικών παράκτιων χωρών της Μεσογείου. · Εντατικοποίηση της διμερούς συνεννόησης για την εταιρική σχέση Αφρικής - ΕΕ. 2. Δημοκρατία, κράτος δικαίου και διακυβέρνηση Οι δράσεις αυτού του κεφαλαίου αφορούν την τήρηση των δημοκρατικών αρχών και των δικαιωμάτων του ανθρώπου, καθώς και τη διακυβέρνηση, ιδίως στο πλαίσιο της εφαρμογής του συντάγματος του Μαρόκου που θεσπίστηκε την 1η Ιουλίου 2011 2.1 Δημοκρατία, κράτος δικαίου και διακυβέρνηση Εδραίωση των θεσμών που εγγυώνται τη δημοκρατία και το κράτος δικαίου και της αρχής της διάκρισης και της ισορροπίας των εξουσιών · Εδραίωση του ρόλου του Κοινοβουλίου και της κυβέρνησης. · Εδραίωση του ρόλου των πολιτικών κομμάτων στο πλαίσιο του δημοκρατικού πλουραλισμού και ενίσχυση των ανταλλαγών μεταξύ των πολιτικών κομμάτων και των κοινοβουλευτικών ομάδων. · Ενίσχυση της συμβολής και του ουσιαστικού ρόλου της κοινοβουλευτικής αντιπολίτευσης στο κοινοβουλευτικό έργο και εγγύηση των δικαιωμάτων της · Ενδυνάμωση του ρόλου της κοινωνίας των πολιτών, ιδίως με την ενίσχυση των διαβουλεύσεων με τους φορείς της κοινωνίας των πολιτών και των μερών που συμμετέχουν στην κατάρτιση των νομοσχεδίων· δημιουργία για τον σκοπό αυτό φορέων διαβουλεύσεων για να ενθαρρυνθεί η συμμετοχή τους στην προετοιμασία, την εφαρμογή και την αξιολόγηση των δημόσιων πολιτικών. · Ενίσχυση της συμμετοχής των πολιτών στη διαχείριση της δημόσιας ζωής, ιδίως με την καθιέρωση του δικαιώματος αναφοράς και υποβολής νομοθετικής πρότασης. · Ενίσχυση των δράσεων που αποσκοπούν στην αύξηση του ποσοστού εγγραφής στους εκλογικούς καταλόγους και συμμετοχής στις εκλογικές διαβουλεύσεις. · Εδραίωση των μέτρων και των διοικητικών φορέων που είναι υπεύθυνοι για την ενίσχυση της δημοκρατίας στην πράξη και του κράτους δικαίου, ιδίως μέσω της ίδρυσης του συνταγματικού δικαστηρίου. · Συνέχιση της διεξαγωγής δημοκρατικών εκλογών, σύμφωνα με τα διεθνή πρότυπα. · Συνέχιση της εφαρμογής του νόμου για την ανεξάρτητη και ουδέτερη παρακολούθηση των εκλογών, ιδίως μέσω συμμετοχής των σχετικών φορέων της κοινωνίας των πολιτών. · Συνέχιση της εφαρμογής των νομοθετικών μέτρων που έχουν ως σκοπό να ευνοήσουν την ισότητα της πρόσβασης των γυναικών και των ανδρών σε καθήκοντα και αιρετά αξιώματα καθώς και των προσπαθειών που αποσκοπούν στην αύξηση της συμμετοχής των γυναικών στην πολιτική ζωή. · Προώθηση της εφαρμογής από το Μαρόκο των μέτρων που επιτρέπουν στους Μαροκινούς που διαμένουν στο εξωτερικό να ασκούν το δικαίωμα του εκλέγειν και του εκλέγεσθαι. · Συνέχιση και ενίσχυση των ικανοτήτων δράσης και της ανεξαρτησίας του εθνικού συμβουλίου των δικαιωμάτων του ανθρώπου και του θεσμού του διαμεσολαβητή. Εκσυγχρονισμός της δημόσιας διοίκησης · Εγγύηση της δυνατότητας ισότιμης πρόσβασης στις δημόσιες υπηρεσίες, της ισότιμης κάλυψης του εδάφους και της συνέχειας των υπηρεσιών, και συμμόρφωση των δημόσιων υπηρεσιών με τα ποιοτικά πρότυπα, τη διαφάνεια, τη λογοδοσία και την υπευθυνότητα. Θέσπιση και εφαρμογή, για τον σκοπό αυτό, ενός χάρτη των δημόσιων υπηρεσιών που καθορίζει το σύνολο των κανόνων χρηστής διακυβέρνησης όσον αφορά τη λειτουργία των δημόσιων διοικήσεων. · Ενίσχυση των δομών υποδοχής, προσανατολισμού και διαχείρισης των καταγγελιών στις δημόσιες υπηρεσίες και προετοιμασία προγραμμάτων κατάρτισης για το προσωπικό υποδοχής. · Εκσυγχρονισμός της διαχείρισης των ανθρώπινων πόρων στις δημόσιες υπηρεσίες. · Απλούστευση των διοικητικών διαδικασιών. · Παροχή κατάρτισης σχετικά με τις πολιτικές της ΕΕ. · Προώθηση της ισότητας των φύλων στις δημόσιες υπηρεσίες και, ιδίως, της πρόσβασης των γυναικών σε ανώτερες θέσεις. · Συνεργασία στον τομέα της αξιολόγησης των δημόσιων πολιτικών. 2.2 Αποσυγκέντρωση, αποκέντρωση και περιφερειοποίηση Παγίωση της διαδικασίας διοικητικής και δημοσιονομικής αποσυγκέντρωσης και αποκέντρωσης · Εφαρμογή της διαδικασίας διοικητικής αποσυγκέντρωσης. · Ενίσχυση των διευθυντικών και τεχνικών ικανοτήτων στον τομέα της κατάρτισης και της διαχείρισης των ανθρώπινων πόρων των τοπικών αυτοδιοικήσεων. · Εφαρμογή του νόμου για τα οικονομικά των τοπικών αυτοδιοικήσεων και των ομάδων τους. · Απλούστευση και βελτίωση της απόδοσης της τοπικής φορολογίας. · Ενίσχυση των ικανοτήτων των τοπικών αυτοδιοικήσεων να αξιολογούν και να κινητοποιούν στην εντέλεια το φορολογικό δυναμικό τους. · Ενίσχυση των πρωτοβουλιών εταιρικής σχέσης και συνεργασίας μεταξύ των μαροκινών και ευρωπαϊκών τοπικών αυτοδιοικήσεων. · Εφαρμογή της διαδικασίας διευρυμένης περιφερειοποίησης, μέσω της θέσπισης και της εφαρμογής του οργανικού νόμου που καθορίζει το πλαίσιο και τις λεπτομέρειες εφαρμογής της λειτουργίας των τοπικών αυτοδιοικήσεων · Ενίσχυση των ικανοτήτων των διοικήσεων που συνοδεύουν και διαχειρίζονται το πρόγραμμα περιφερειοποίησης, ιδίως όσον αφορά τον καθορισμό του προτύπου χρηματοδότησης και εξίσωσης, κατάλληλης διοικητικής οργάνωσης και ανάπτυξης των ικανοτήτων εταιρικής σχέσης και σύναψης συμβάσεων. · Αύξηση του επαγγελματισμού των τοπικών υπηρεσιών και ενίσχυση της επιστασίας έργου. · Ενθάρρυνση των πρωτοβουλιών συνεργασίας μεταξύ των μαροκινών τοπικών αρχών και της Επιτροπής Περιφερειών της ΕΕ. 2.3 Μεταρρύθμιση της δικαιοσύνης Μεταρρύθμιση της δικαιοσύνης και ενίσχυση της ανεξαρτησίας της · Ενίσχυση της ανεξαρτησίας και της αποτελεσματικής λειτουργίας του δικαστικού σώματος και δημιουργία του Ανωτάτου Συμβουλίου της δικαστικής εξουσίας. · Εφαρμογή των αναγκαίων μεταρρυθμίσεων που εγγυώνται την ανεξαρτησία των δικαστών, ιδίως όσον αφορά τον διορισμό τους, την προαγωγή τους, τη συνταξιοδότησή τους και πειθαρχικά θέματα. · Αναθεώρηση του καθεστώτος των δικαστικών λειτουργών και των λειτουργών της γραμματείας καθώς και του νομικού πλαισίου που διέπει τα διάφορα συναφή με τη δικαιοσύνη επαγγέλματα. · Αύξηση της πρόσβασης στη δικαιοσύνη για όλους, καθώς και της δωρεάν πρόσβασης για όσους δεν διαθέτουν επαρκείς πόρους, όπου το επιτρέπει ο νόμος. · Εγγύηση του δικαιώματος δίκαιης δίκης, της αρχής του τεκμηρίου αθωότητας και του δικαιώματος πραγματικής προσφυγής. · Περάτωση του νέου ποινικού κώδικα αναθεώρησης του κώδικα ποινικής δικονομίας και του κώδικα πολιτικής δικονομίας, σύμφωνα με τα διεθνή πρότυπα · Σύσταση εθνικού παρατηρητηρίου για την εγκληματικότητα. · Ανάπτυξη εναλλακτικών τρόπων ρύθμισης των διαφορών, όπως η διαμεσολάβηση, η διαιτησία και ο συμβιβασμός, και εφαρμογή εναλλακτικών προς τη φυλάκιση ποινών με σύστημα συνοδείας των εναγομένων. · Συνέχιση της αποσυγκέντρωσης των δικαστηρίων, αναθεώρηση του χάρτη και της οργάνωσης των δικαστηρίων. · Απλούστευση και βελτίωση των δικαστικών διαδικασιών, μεταξύ άλλων με τη μείωση της διάρκειας των διαδικασιών και των δικών, ούτως ώστε να εκδίδονται και να εκτελούνται οι δικαστικές αποφάσεις εντός εύλογου χρονικού διαστήματος. · Βελτίωση της παροχής δικαστικής βοήθειας στους κρατουμένους, σύμφωνα με το νόμο. · Ενίσχυση της κατάρτισης των δικαστών και άλλου δικαστικού προσωπικού στους ακόλουθους τομείς: δικαιώματα του ανθρώπου, διεθνείς συμβάσεις, δικαιώματα των κρατουμένων, επιχειρηματικό δίκαιο. · Ενίσχυση των οικογενειακών δικαστηρίων στο πλαίσιο των πρωτοδικείων, ώστε να υποστηριχθεί η εφαρμογή του οικογενειακού κώδικα. · Ενίσχυση των δυνατοτήτων του δικαστικού σώματος ανηλίκων και των αξιωματικών δικαστικής αστυνομίας για ενηλίκους. · Ενίσχυση των κοινωνικών ικανοτήτων και υποδομών – κοινωνικοί λειτουργοί και ιδρύματα που προορίζονται για την παρακολούθηση ή την αναμόρφωση των ανηλίκων. · Διασφάλιση της εφαρμογής των διεθνών προτύπων για την απονομή δικαιοσύνης σε ανηλίκους, και ιδίως των στοιχειωδών κανόνων των Ηνωμένων Εθνών του 1985 για την απονομή δικαιοσύνης σε ανηλίκους, (κανόνες του Πεκίνου) και των κατευθυντηρίων γραμμών των Ηνωμένων Εθνών του 1990 για την πρόληψη της εγκληματικότητας των νέων (κατευθυντήριες αρχές του Ριάντ). Βελτίωση των συνθηκών κράτησης · Εγγύηση του πλήρους σεβασμού των δικαιωμάτων των κρατουμένων καθόλα τα στάδια της κράτησής τους. · Θεσμική ενίσχυση της γενικής αντιπροσωπείας σωφρονιστικών υπηρεσιών και ενανένταξης, ιδίως από την άποψη της κατάρτισης, της διασφάλισης των δικαιωμάτων των κρατουμένων (με σκοπό τη βελτίωση των συνθηκών κράτησης), καταπολέμησης του υπερπληθυσμού των σωφρονιστικών ιδρυμάτων και της επανένταξης των κρατουμένων. · Εγγύηση της φυσικής και ηθικής ακεραιότητας κάθε προσώπου και ενίσχυση της καταπολέμησης της ατιμωρησίας σε περιπτώσεις κατάχρησης, μεταξύ άλλων στο πλαίσιο των υποχρεώσεων που απορρέουν από τη διεθνή σύμβαση κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας. · Παροχή κατάρτισης στα διευθυντικά στελέχη και τους φύλακες με την ενίσχυση των δεξιοτήτων τους στον παιδαγωγικό τομέα και στον τομέα της ασφάλειας καθώς και στους σχετικούς με τα δικαιώματα του ανθρώπου τομείς. · Δημιουργία νέων παιδαγωγικών κέντρων στα σωφρονιστικά ιδρύματα. · Συνεργασία στον τομέα της βελτίωσης της επανένταξης των κρατουμένων. · Βελτίωση των συνθηκών κράτησης με τη μείωση του υπερπληθυσμού στα σωφρονιστικά ιδρύματα, χάρη σε ένα πρόγραμμα οικοδόμησης και ανακαίνισης φυλακών. · Αποσυγκέντρωση με τη δημιουργία εννέα περιφερειακών διευθύνσεων για αποκεντρωμένη και σε τοπικό επίπεδο διαχείριση των σωφρονιστικών ιδρυμάτων. 2.4 Προώθηση και προστασία των δικαιωμάτων του ανθρώπου και των θεμελιωδών ελευθεριών Διασφάλιση του σεβασμού, της προώθησης και της προστασίας των δικαιωμάτων του ανθρώπου και των θεμελιωδών ελευθεριών σύμφωνα με τα διεθνή πρότυπα · Συνέχιση των προσπαθειών εναρμόνισης των νομικών μέσων του Μαρόκου με τα διεθνή πρότυπα στον τομέα των δικαιωμάτων του ανθρώπου. · Παραχώρηση προτεραιότητας στις δεόντως κυρωθείσες και δημοσιευθείσες διεθνείς συμβάσεις έναντι του εθνικού δικαίου και εναρμόνιση του εθνικού δικαίου ώστε να είναι σύμφωνο με αυτές τις συμβάσεις (Προοίμιο του Συντάγματος). · Ολοκλήρωση της διαδικασίας μεταφοράς και της εφαρμογής του προαιρετικού πρωτοκόλλου της Σύμβασης για την εξάλειψη όλων των μορφών διακρίσεων κατά των γυναικών. · Εφαρμογή των συστάσεων της Επιτροπής για την εξάλειψη των φυλετικών διακρίσεων οι οποίες διατυπώθηκαν κατά την 77η συνεδρίασή της στη Γενεύη τον Αύγουστο του 2010 μετά από την εξέταση της περιοδικής έκθεσης για το Μαρόκο. · Κατάθεση στα Ηνωμένα Έθνη των μέσων προσχώρησης του Μαρόκου στο προαιρετικό πρωτόκολλο αριθ. 1 του διεθνούς συμφώνου για τα ατομικά και πολιτικά δικαιώματα σχετικά με τις διαδικασίες προσφυγής, στο προαιρετικό πρωτόκολλο της Σύμβασης για την εξάλειψη κάθε μορφής διακρίσεων κατά των γυναικών και στο προαιρετικό πρωτόκολλο της Σύμβασης κατά των βασανιστηρίων. · Κύρωση της διεθνούς Σύμβασης για την προστασία όλων των ατόμων από βίαιη εξαφάνιση. · Συνέχιση της εφαρμογής από το Μαρόκο των συστάσεων της καθολικής περιοδικής εξέτασης του Συμβουλίου των δικαιωμάτων του ανθρώπου των Ηνωμένων Εθνών. · Εξέταση της δυνατότητας για μόνιμη πρόσκληση του Μαρόκου στις ειδικές διαδικασίες. · Συνέχιση των διαβουλεύσεων για την κύρωση του καταστατικού της Ρώμης του Διεθνούς Ποινικού Δικαστηρίου. · Αύξηση της προστασίας από το νόμο του δικαιώματος στη ζωή και διατήρηση της de facto αναστολής εκτέλεσης θανατικών ποινών, με παράλληλη συνέχιση του διαλόγου για την αναθεώρηση των διατάξεων του ποινικού κώδικα με σκοπό την κατάργηση της θανατικής ποινής, καθώς και για την προσχώρηση στο προαιρετικό πρωτόκολλο αριθ. 2 της διεθνούς σύμβασης για τα ατομικά και πολιτικά δικαιώματα. · Συνέχιση της εφαρμογής του συνόλου των συστάσεων της Επιτροπής Δικαιοσύνης και Συμφιλίωσης, ιδίως της εφαρμογής εθνικής στρατηγικής για την καταπολέμηση της ατιμωρησίας. · Έγκριση και εφαρμογή του εθνικού σχεδίου δράσης στον τομέα της δημοκρατίας και των δικαιωμάτων του ανθρώπου. · Εντατικοποίηση του διαλόγου και της συνεργασίας στον τομέα της καταπολέμησης του ρατσισμού και της ξενοφοβίας. · Θέσπιση και εφαρμογή του οργανικού νόμου για την καθιέρωση του amazighe ως επίσημης γλώσσας του κράτους, όπως και η αραβική γλώσσα. · Ενίσχυση των προσπαθειών για την προώθηση και τη διαφύλαξη των πολιτιστικών δικαιωμάτων των διαφόρων συνιστωσών του μαροκινού έθνους (ιδίως, όσων έχουν ήδη εισαχθεί στον οπιτικοακουστικό τομέα) και διασφάλιση της προστασίας των διαλέκτων που ομιλούνται στο Μαρόκο: να δημιουργηθεί, για τον σκοπό αυτό, εθνικό συμβούλιο των μαροκινών γλωσσών και του πολιτισμού. · Εγγύηση της ελεύθερης άσκησης της θρησκευτικής λατρείας. · Προώθηση της καταπολέμησης κάθε μορφής διακρίσεων, σύμφωνα με το άρθρο 26 του ΔΣΑΠΔ. 2.5 Ελευθερία της έκφρασης, μεταξύ άλλων και στον οπτικοακουστικό τομέα, και ελευθερίες του συνέρχεσθαι και του συνεταιρίζεσθαι Διασφάλιση της προστασίας των θεμελιωδών ελευθεριών σύμφωνα με τα διεθνή πρότυπα · Ενίσχυση των εγγυήσεων σχετικά με την ελευθερία της έκφρασης, σύμφωνα με τα διεθνή πρότυπα. · Θέσπιση του νέου κώδικα του Τύπου σύμφωνα με τα διεθνή πρότυπα στον τομέα των δικαιωμάτων του ανθρώπου, και στήριξη για την ανάπτυξη και την εφαρμογή κώδικα δεοντολογίας για τους δημοσιογράφους· να εξεταστεί η μείωση ή και η κατάργηση των στερητικών της ελευθερίας μέτρων για τους δημοσιογράφους και η διασφάλιση της προστασίας των πηγών στο πλαίσιο της άσκησης των καθηκόντων τους. · Πραγματική εφαρμογή της αυτορύθμισης του Τύπου με τη διασφάλιση του πλήρους σεβασμού των δημοκρατικών επιλογών και των κανόνων δεοντολογίας σύμφωνα με τα διεθνή πρότυπα. · Ολοκλήρωση της καθιέρωσης ενός Εθνικού Συμβουλίου Τύπου. · Εφαρμογή μεταρρυθμίσεων που ευνοούν την πολυφωνία και την ανεξαρτησία των μέσων ενημέρωσης, ιδίως τη χρηματοοικονομική ανεξαρτησία, μεταξύ άλλων με την ελευθέρωση της αγοράς στους τομείς των μέσων ενημέρωσης και της διαφήμισης. · Ενίσχυση του ρόλου της Ανώτατης Αρχής της οπτικοακουστικής επικοινωνίας στην ελευθέρωση του οπτικοακουστικού τομέα, με την προώθηση της πολυφωνίας των μέσων ενημέρωσης και της έκφρασης πολλαπλών ρευμάτων ιδεών και απόψεων. · Ενίσχυση της πολυφωνίας στον οπτικοακουστικό τομέα, τόσο της εξωτερικής (πολλαπλότητα των φορέων) όσο και της εσωτερικής (πολλαπλότητα περιεχομένου) με σκοπό τη διασφάλιση των μέσων που είναι απαραίτητα για την παραγωγή ποικίλων περιεχομένων, και ειδικότερα την καθιέρωση ενός επαγγελματικού και αποτελεσματικού συστήματος οπτικοακουστικής πληροφόρησης. · Θέσπιση και εφαρμογή νομοθετικών μέτρων σχετικά με το δικαίωμα πρόσβασης στις πληροφορίες που κατέχει η δημόσια διοίκηση, τα εκλεγμένα θεσμικά όργανα και οι οργανισμοί στους οποίους έχει ανατεθεί αποστολή δημόσιας υπηρεσίας. · Δημιουργία μηχανισμών διαμεσολάβησης πριν από την προσφυγή στη δικαιοσύνη για τα αδικήματα του Τύπου. · Αποτελεσματική εφαρμογή της υφιστάμενης νομοθεσίας για το δικαίωμα του συνεταιρίζεσθαι και ενίσχυση των μέσων που επιτρέπουν προσφυγή κατά των αποφάσεων ή παραλείψεων της δημόσιας διοίκησης. · Τροπολογία του νόμου σχετικά με τις εκδηλώσεις σε δημόσιους χώρους και τις δημόσιες συγκεντρώσεις προς την κατεύθυνση του εξορθολογισμού μεταξύ της τήρησης της δημόσιας τάξης και της διαφύλαξης των θεμελιωδών δικαιωμάτων και ελευθεριών. · Θέσπιση και εφαρμογή του οργανικού νόμου για τις λεπτομέρειες άσκησης του δικαιώματος της απεργίας, σε συνεννόηση με τους κοινωνικούς εταίρους. 2.6 Προώθηση των δικαιωμάτων των γυναικών Προώθηση των ατομικών, πολιτικών, κοινωνικών και οικονομικών δικαιωμάτων των γυναικών και της ισότητας μεταξύ ανδρών και γυναικών σε όλους τους τομείς · Εφαρμογή της CEDEF και της αρχής της ισότητας των δικαιωμάτων και ελευθεριών στον αστικό, πολιτικό, οικονομικό, κοινωνικό, πολιτιστικό, εκπαιδευτικό και περιβαλλοντικό τομέα · Καταβολή προσπαθειών για την επίτευξη της ισότητας μεταξύ ανδρών και γυναικών, τη δημιουργία της αρχής για την ισότητα, καθώς και για την καταπολέμηση κάθε μορφής διακρίσεων · Εφαρμογή του «Κυβερνητικού Θεματολογίου 2011-2015» για την ισότητα μεταξύ ανδρών και γυναικών, ως κυβερνητικού σχεδίου δράσης για την καθιέρωση της ισότητας των φύλων στις δημόσιες πολιτικές. · Εφαρμογή των συμπερασμάτων της ευρωμεσογειακής συνόδου σχετικά με τον ρόλο της γυναίκας στην κοινωνία (Μαρακές, Νοέμβριος 2009). · Εφαρμογή και ενίσχυση των μηχανισμών και δομών για την προώθηση και την προστασία των δικαιωμάτων των γυναικών. · Συνέχιση της καθιέρωσης μηχανισμών και μέσων για την ενισχυμένη εφαρμογή του οικογενειακού κώδικα από τους σχετικούς φορείς, συνέχιση των προσπαθειών ευαισθητοποίησης και κατάρτισης των δικαστών όσον αφορά τις αρχές και τους στόχους του οικογενειακού κώδικα και ενίσχυση των δικαστηρίων οικογενειακών διαφορών με την παροχή σε αυτά των κατάλληλων υλικών και ανθρώπινων πόρων. · Σύσταση και λειτουργία του Ταμείου Οικογενειακής Αλληλεγγύης. · Ολοκλήρωση του νομοθετικού πλαισίου για την καταπολέμηση των περιστατικών άσκησης βίας κατά των γυναικών (στο πλαίσιο της μεταρρύθμισης του ποινικού δικαίου και της θέσπισης του νόμου για την άσκηση βίας κατά των γυναικών). · Ενισχυμένη εφαρμογή των μέτρων για την ισότητα που προβλέπονται από τον κώδικα εργασίας. 2.7 Προώθηση των δικαιωμάτων του παιδιού και των ευάλωτων προσώπων, και ειδικότερα των ατόμων με αναπηρία. Διασφάλιση της προστασίας των δικαιωμάτων του παιδιού και των ατόμων με αναπηρία σύμφωνα με τα διεθνή πρότυπα · Ενίσχυση των μηχανισμών ελέγχου για την αποτελεσματική εφαρμογή του κώδικα εργασίας που απαγορεύει την εργασία των παιδιών ηλικίας κάτω των 15 ετών, σύμφωνα με τις συμβάσεις 182 και 138 της Διεθνούς Οργάνωσης Εργασίας (ΔΟΕ). · Θέσπιση και εφαρμογή του νόμου για τις συνθήκες απασχόλησης και εργασίας για τους οικιακούς βοηθούς · Γενίκευση του καθεστώτος ιατροφαρμακευτικής περίθαλψης για τους απόρους (RAMED) · Θέσπιση και εφαρμογή του νόμου για τα δικαιώματα των ατόμων με αναπηρία. · Σύσταση συμβουλευτικού συμβουλίου για την οικογένεια και το παιδί και συμβουλευτικού συμβουλίου για τους νέους και τη συνεταιριστική δράση 2.8 Συνεργασία μεταξύ του Μαρόκου, της ΕΕ και του Συμβουλίου της Ευρώπης Ανάπτυξη συνεργασίας μεταξύ του Μαρόκου και του Συμβουλίου της Ευρώπης ιδίως στους τομείς εμπειρογνωσίας του Συμβουλίου της Ευρώπης και προσδιορισμός των συνεργιών μεταξύ των αξόνων αυτής της συνεργασίας και των δράσεων που αναλαμβάνονται στο πλαίσιο εταιρικής σχέσης Μαρόκου-ΕΕ. · Έναρξη συνεργασίας μεταξύ του Εθνικού Συμβουλίου των Δικαιωμάτων του Ανθρώπου (CNDH) του Μαρόκου και του Επιτρόπου για τα δικαιώματα του ανθρώπου του Συμβουλίου της Ευρώπης για την προώθηση των δικαιωμάτων του ανθρώπου. · Σταδιακή προσχώρηση του Μαρόκου στις σχετικές συμβάσεις του Συμβουλίου της Ευρώπης όσον αφορά την προστασία των θεμελιωδών δικαιωμάτων στις οποίες μπορούν να συμμετέχουν χώρες που δεν είναι μέλη του Συμβουλίου της Ευρώπης, σύμφωνα με τις διαδικασίες προσχώρησης του Συμβουλίου της Ευρώπης και ειδικότερα: – στη σύμβαση για το κυβερνοέγκλημα και το πρόσθετο πρωτόκολλό της, – στη σύμβαση για την καταπολέμηση της εμπορίας ανθρώπων, – στη σύμβαση για την άσκηση των δικαιωμάτων του παιδιού – στη σύμβαση για την προστασία των παιδιών από τη σεξουαλική εκμετάλλευση και την κακοποίηση, – στη σύμβαση σχετικά με τη νομιμοποίηση, τη διερεύνηση, την κατάσχεση και τη δήμευση προϊόντων εγκλήματος και με τη χρηματοδότηση της τρομοκρατίας, – στις συμβάσεις για την καταπολέμηση της διαφθοράς και στο πρόσθετο πρωτόκολλό τους, – στη σύμβαση για την πρόληψη της τρομοκρατίας, – στη σύμβαση για την αμοιβαία δικαστική συνδρομή σε ποινικές υποθέσεις και στο δεύτερο πρόσθετο πρωτόκολλο, – στη σύμβαση για την πρόληψη των βασανιστηρίων και των απάνθρωπων και των εξευτελιστικών ποινών ή μεταχείρισης, – στη σύμβαση για την προστασία των προσώπων έναντι της αυτοματοποιημένης επεξεργασίας των δεδομένων προσωπικού χαρακτήρα, – στις συμβάσεις σε σχέση με τον τομέα της οπτικοακουστικής επικοινωνίας και τη στήριξη για την προσχώρηση του Μαρόκου στο Ευρωπαϊκό Παρατηρητήριο του οπτικοακουστικού τομέα. · Εφαρμογή του προγράμματος για την τριμερή συνεργασία. · Συνέχιση της εφαρμογής του καθεστώτος «Εταίρος για τη Δημοκρατία» με την κοινοβουλευτική συνέλευση του Συμβουλίου της Ευρώπης. · Ενθάρρυνση των δράσεων συνεργασίας μεταξύ των εδαφικών οντοτήτων του Μαρόκου και του Κογκρέσου των τοπικών και περιφερειακών αρχών του Συμβουλίου της Ευρώπης. · Χρησιμοποίηση από το Μαρόκο της εμπειρογνωσίας της Επιτροπής για τη Δημοκρατία μέσω του δικαίου (Επιτροπή της Βενετίας), της οποίας είναι μέλος από το 2007. · Σύγκλιση του νομικού πλαισίου του Μαρόκου με εκείνο του Συμβουλίου της Ευρώπης στον τομέα των δικαιωμάτων του ανθρώπου. 2.9 Καταπολέμηση της διαφθοράς Συνεργασία στον τομέα της καταπολέμησης της διαφθοράς · Εφαρμογή της Σύμβασης των Ηνωμένων Εθνών και άλλων συναφών μέσων για την πρόληψη και την καταπολέμηση της διαφθοράς. · Συνέχιση της συνεργασίας με τον ΟΟΣΑ στον τομέα της πρόληψης και της καταπολέμησης της διαφθοράς. · Συνέχιση της επικαιροποίησης και της εναρμόνισης της μαροκινής νομοθεσίας στον τομέα της πρόληψης και της καταπολέμησης της διαφθοράς. · Εφαρμογή του σχεδίου δράσης της εθνικής στρατηγικής για την πρόληψη και την καταπολέμηση της διαφθοράς. · Ενίσχυση των ικανοτήτων του δημόσιου τομέα για την αντικειμενική αξιολόγηση των πολιτικών που εφαρμόζονται στον τομέα της πρόληψης και της καταπολέμησης της διαφθοράς. · Χαρτογράφηση των κινδύνων διαφθοράς με διπλή προσέγγιση ανά τομέα και περιφέρεια. · Ενίσχυση της διαφάνειας, της απλούστευσης και της αυτοματοποίησης των διαδικασιών στο επίπεδο της δημόσιας διοίκησης, καθώς και εφαρμογή των στόχων της ηλεκτρονικής διοίκησης. · Ενίσχυση των θεσμών επιθεώρησης, ελέγχου, παρακολούθησης και παρουσίασης των λογαριασμών, προκειμένου ιδίως να διασφαλίζεται η διαφάνεια των αποφάσεων, και ανάπτυξη του μεταξύ τους συντονισμού. · Ενίσχυση των κανόνων της ακεραιότητας και της διαφάνειας κατά τη διαχείριση των δημόσιων οικονομικών, την αποκεντρωμένη διαχείριση των δημόσιων υπηρεσιών, τη σύναψη και την εκτέλεση των δημόσιων συμβάσεων. · Δημιουργία και ενίσχυση του ρόλου, της ανεξαρτησίας και των ικανοτήτων της εθνικής αρχής για την ακεραιότητα και την καταπολέμηση της διαφθοράς. · Ενίσχυση της συμμετοχής της κοινωνίας των πολιτών στην πρόληψη της διαφθοράς. · Υποστήριξη της δημιουργίας κέντρων νομικής συνδρομής για την καταπολέμηση της διαφθοράς. · Ενίσχυση των αρμόδιων για χρηματοοικονομικές υποθέσεις δικαστηρίων, συμπεριλαμβανομένου του Ελεγκτικού Συνεδρίου. · Εφαρμογή του νόμου για την προστασία των θυμάτων και των πληροφοριοδοτών σε υποθέσεις διαφθοράς. Για την επίτευξη όλων των στόχων που εγγράφονται στο σκέλος «ΕΝΑΣ ΧΩΡΟΣ ΚΟΙΝΩΝ ΑΞΙΩΝ», το Μαρόκο θα συνεχίσει τις προσπάθειές του, προκειμένου να ευαισθητοποιήσει όλους τους φορείς και τους ενδιαφερομένους σε εθνικό επίπεδο ως προς την ανάγκη να εμφορούνται από τις αρχές και τις αξίες που προβλέπονται από την Ευρωπαϊκή Σύμβαση των δικαιωμάτων του ανθρώπου του Συμβουλίου της Ευρώπης, τον Χάρτη των θεμελιωδών δικαιωμάτων της ΕΕ, τις επιμέρους συμφωνίες του Συμβουλίου της Ευρώπης, καθώς και από τις σχετικές ευρωπαϊκές οδηγίες στον τομέα αυτό. Στο παρόν έγγραφο (συγγρ. παράρτημα Ι) προσαρτάται ενδεικτικός κατάλογος των ευρωπαϊκών νομοθετικών διατάξεων που πρέπει να λαμβάνονται υπόψη σε αυτό το εγχείρημα. Η προσπάθεια ευαισθητοποίησης αφορά επίσης τον εθνικό νομοθέτη, προκειμένου να ληφθούν υπόψη οι εν λόγω αξίες και αρχές κατά τη διαμόρφωση της εθνικής νομοθεσίας. 3. Συνεργασία στον τομέα της δικαιοςύνης και της ασφάλειας 3.1 Δικαστική συνεργασία σε αστικές και ποινικές υποθέσεις Έγκριση της νομοθεσίας για τη νομική συνεργασία μεταξύ κρατών · Εφαρμογή των κύριων διεθνών συμβάσεων, όπως: – η σύμβαση της Χάγης του 1965 για την επίδοση στο εξωτερικό δικαστικών και εξωδικαστικών εγγράφων σε αστικές ή εμπορικές υποθέσεις· – η σύμβαση της Χάγης του 1970 για τη διεξαγωγή αποδείξεων στην αλλοδαπή σε αστικές και εμπορικές υποθέσεις· – η σύμβαση της Χάγης του 1980 για τα αστικά θέματα της διεθνούς απαγωγής παιδιών· – η σύμβαση της Χάγης του 1996 σχετικά µε τη διεθνή δικαιοδοσία, το εφαρμοστέο δίκαιο, την αναγνώριση, την εκτέλεση και τη συνεργασία σε θέματα γονικής μέριμνας και μέτρων προστασίας των παιδιών. · Ενίσχυση του διαλόγου σχετικά με τη διεθνή προστασία των παιδιών και τα θέματα οικογενειακού δικαίου στο πλαίσιο της συμμετοχής του Μαρόκου στη δικαστική διάσκεψη για οικογενειακά θέματα διασυνοριακού χαρακτήρα, τη λεγόμενη «διαδικασία της Μάλτας», η οποία δρομολογήθηκε από τη Διάσκεψη της Χάγης για το Ιδιωτικό Διεθνές Δίκαιο. · Θέσπιση συγκεκριμένων λύσεων για την πρόληψη, τη διαχείριση και την επίλυση των συγκρούσεων που αφορούν τη γονική μέριμνα και ειδικότερα τις απαγωγές παιδιών. · Σύναψη συμφωνίας συνεργασίας μεταξύ του Μαρόκου και της Μονάδας Δικαστικής Συνεργασίας της ΕΕ (EUROJUST), λαμβάνοντας υπόψη τις απαιτήσεις όσον αφορά την προστασία των δεδομένων προσωπικού χαρακτήρα. 3.2 Αστυνομική συνεργασία Συνέχιση της ανάπτυξης της συνεργασίας μεταξύ των αστυνομικών αρχών του Μαρόκου και των κρατών μελών · Προώθηση της αστυνομικής συνεργασίας όσον αφορά τις ορθές πρακτικές. · Σύναψη συμφωνίας στρατηγικής συνεργασίας μεταξύ των αρμόδιων μαροκινών αρχών και της Ευρωπαϊκής Αστυνομικής Υπηρεσίας (EUROPOL) (Ευρωπόλ). · Σύναψη συμφωνίας συνεργασίας μεταξύ του Μαρόκου και της Ευρωπαϊκής Αστυνομικής Ακαδημίας (CEPOL) και συμμετοχή του Μαρόκου στις δράσεις κατάρτισης της CEPOL. · Ίδρυση ανώτατου ιδρύματος καταπολέμησης της εγκληματικότητας. 3.3 Συνεργασία στον τομέα της καταπολέμησης της τρομοκρατίας Συνέχιση της ανάπτυξης και ενίσχυση της συνεργασίας για την πρόληψη και την καταπολέμηση της τρομοκρατίας · Ενίσχυση της συνεργασίας στον τομέα της πρόληψης και της καταπολέμησης της τρομοκρατίας, σε επίπεδο πρόληψης, πληροφόρησης και δικαστικής και αστυνομικής συνεργασίας. · Συνέχιση της εφαρμογής των αποφάσεων 1988/11, 1989/11 και 1373/01 του Συμβουλίου Ασφαλείας των Ηνωμένων Εθνών και κύρωση όλων των κατάλληλων διεθνών συμβάσεων και πρωτοκόλλων. · Συνέχιση της συνεργασίας στο πλαίσιο της COTER. · Εφαρμογή της νομοθεσίας για την καταπολέμηση της τρομοκρατίας, συμπεριλαμβανομένης της νομοθεσίας σχετικά με την πρόληψη και την καταπολέμηση της χρηματοδότησης της τρομοκρατίας, διασφαλίζοντας ταυτόχρονα τον σεβασμό των δικαιωμάτων του ανθρώπου. 3.4 Συνεργασία στον τομέα της καταπολέμησης του οργανωμένου εγκλήματος Κύρωση και εφαρμογή των διεθνών πράξεων για την καταπολέμηση του οργανωμένου εγκλήματος · Εφαρμογή της σύμβασης των Ηνωμένων Εθνών για την καταπολέμηση του διεθνούς οργανωμένου εγκλήματος και των πρόσθετων πρωτοκόλλων της κατά της λαθραίας μεταφοράς μεταναστών δια ξηράς, αέρος και θαλάσσης , σχετικά με την καταπολέμηση της παράνομης κατασκευής και διακίνησης πυροβόλων όπλων, των εξαρτημάτων τους, των μερών τους και των πυρομαχικών, καθώς και του πρόσθετου πρωτοκόλλου που αποβλέπει στην πρόληψη, καταστολή και κολασμό του εμπορίου ανθρώπων και ιδίως γυναικών και παιδιών. · Ανάπτυξη της νομοθεσίας σύμφωνα με τα σχετικά διεθνή πρότυπα και πράξεις. · Ανάπτυξη της νομοθεσίας για την πρόληψη και την καταπολέμηση του εμπορίου ανθρώπων σύμφωνα με τα διεθνή πρότυπα και πράξεις. · Ενίσχυση των δράσεων που στοχεύουν στις πλέον ευάλωτες ομάδες (γυναίκες και παιδιά). · Κατάρτιση σχετικά με τους μηχανισμούς πρόληψης και καταπολέμησης του οργανωμένου εγκλήματος, ιδίως όσον αφορά την εμπορία ανθρώπων, συμπεριλαμβανομένων της εξακρίβωσης της ταυτότητας, της προστασίας και της παροχής συνδρομής στα θύματα της εμπορίας ανθρώπων. · Βελτίωση των μέσων ανάλυσης που αφορούν τον χαρακτήρα του εγκλήματος, τις μεθόδους διακίνησης, εμπορίας και εκμετάλλευσης. · Ανταλλαγή πληροφοριών και πρακτικών όσον αφορά την πρόληψη και την καταπολέμηση του εγκλήματος στον κυβερνοχώρο. Ανάπτυξη μεθόδων για την καταπολέμηση της εμπορίας ανθρώπων · Ενίσχυση της συνολικής στρατηγικής με στόχο τους δράστες της στρατολόγησης , τα πρόσωπα που μεταφέρουν και στεγάζουν τους μετανάστες, τους εκμεταλλευτές, άλλους μεσάζοντες , πελάτες και επωφελούμενους. · Δρομολόγηση δράσεων εξειδικευμένης κατάρτισης για τους δικαστές, τις δυνάμεις της αστυνομίας και το προσωπικό ελέγχου των συνόρων. 3.5 Καταπολέμηση και πρόληψη των ναρκωτικών, συμπεριλαμβανομένης της εμπορίας ναρκωτικών Ενίσχυση της καταπολέμησης της εμπορίας ναρκωτικών, συμπεριλαμβανομένης της διαμετακόμισης και της εξαγωγής, και της καταπολέμησης της τοξικομανίας, ιδίως μέσω της πρόληψης, στο πλαίσιο της εφαρμογής των διάφορων πτυχών της εθνικής στρατηγικής για την καταπολέμηση των ναρκωτικών · Ενίσχυση της εθνικής στρατηγικής για την πρόληψη και την καταπολέμηση των ναρκωτικών με την ανάληψη, μεταξύ άλλων, δράσεων για τη μείωση της ζήτησης και της προσφοράς, καθώς και δράσεων ανάπτυξης των περιφερειών. · Συνέχιση του διαλόγου σχετικά με την καταπολέμηση και την πρόληψη των ναρκωτικών. · Δρομολόγηση δράσεων συνεργασίας με το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΚΠΝΤ), ιδίως ενόψει της ανάληψης δράσης από κοινού με το εθνικό κέντρο παρακολούθησης των ναρκωτικών και της τοξικομανίας. · Δρομολόγηση εξειδικευμένων δράσεων κατάρτισης για τους οργανισμούς και το προσωπικό που είναι επιφορτισμένοι με την εφαρμογή του νόμου (ιδίως δυνάμεις της αστυνομίας), την περίθαλψη και τη θεραπεία. · Ενίσχυση των ικανοτήτων της εθνικής επιτροπής για τα ναρκωτικά. · Συνεργασία στο πλαίσιο της συνέχισης της διαδικασίας εκρίζωσης των καλλιεργειών κάνναβης και εφαρμογής προγραμμάτων εναλλακτικής ανάπτυξης. · Ανάπτυξη από το Μαρόκο προγραμμάτων πρόληψης, θεραπείας και αποκατάστασης των τοξικομανών, μεταξύ άλλων με τη συνεργασία των αρμόδιων οργάνων του Συμβουλίου της Ευρώπης. · Ενίσχυση των ειδικών δομών, οι οποίες επιτρέπουν να διασφαλίζεται η υγειονομική και κοινωνική περίθαλψη για τα άτομα που είναι επιρρεπή στην τοξικομανία. · Συνεργασία για την επεξεργασία κανόνων όσον αφορά την εκτροπή πρόδρομων χημικών ουσιών και άλλων ουσιών που χρησιμοποιούνται για την παρασκευή ναρκωτικών. 3.6 Νομιμοποίηση εσόδων από παράνομες δραστηριότητες και οικονομικά και χρηματοοικονομικά εγκλήματα Ενίσχυση των προσπαθειών και της συνεργασίας για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας · Εφαρμογή του άρθρου 61 της συμφωνίας σύνδεσης. · Ανταλλαγή πληροφοριών σχετικά με τη νομοθεσία, τις πρακτικές, τις ευρωπαϊκές τυπολογίες και τα διεθνή μέσα (ιδίως τις συστάσεις της Ομάδας Χρηματοοικονομικής Δράσης (GAFI) για την πρόληψη και την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. · Συνέχιση της ανάπτυξης του νομοθετικού και κανονιστικού πλαισίου για την πρόληψη και την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, σύμφωνα με τις αρχές που περιέχονται στις συστάσεις της GAFI. · Ενίσχυση των εθνικών μηχανισμών πρόληψης και καταπολέμησης της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. · Ενίσχυση της ανταλλαγής πληροφοριών μεταξύ των ευρωπαϊκών συστημάτων Μονάδων Χρηματοοικονομικών Πληροφοριών («ΜΧΠ») και του μαροκινού συστήματος, ιδίως στο πλαίσιο της Ομάδας Egmont. · Επεξεργασία προγράμματος κατάρτισης για τους δικαστές, τους εισαγγελείς, τις δυνάμεις της αστυνομίας και κάθε άλλη ενδιαφερόμενη διοικητική αρχή. · Ενίσχυση των ικανοτήτων και εδραίωση του προληπτικού ρόλου της μαροκινής ΜΧΠ. · Συνέχιση των εκστρατειών ευαισθητοποίησης για τα υποκείμενα σε φόρο πρόσωπα . · Επεξεργασία διαδικασιών ελέγχου και επίβλεψης για τα υποκείμενα σε φόρο πρόσωπα . 3.7 Διαχείριση των συνόρων, κινητικότητα των προσώπων και μεταναστατευτική πολιτική, διεθνής προστασία και άσυλο Συνέχιση του διαλόγου σχετικά με τη μετανάστευση, την κινητικότητα και την ασφάλεια, με στόχο ειδικότερα: · την καλύτερη οργάνωση των νόμιμων μεταναστεύσεων, · τη μεγιστοποίηση των θετικών συνεπειών των μεταναστεύσεων για την ανάπτυξη, · την αποτελεσματική καταπολέμηση των παράνομων μεταναστεύσεων και της εμπορίας ανθρώπων, συμπεριλαμβανομένης της συνεργασίας στους τομείς της επανεισδοχής και του καλύτερου ελέγχου των συνόρων, · την προώθηση της διεθνούς προστασίας και την ενίσχυση της πολιτικής ασύλου, · την προώθηση και τον σεβασμό των δικαιωμάτων των μεταναστών, τόσο των υπηκόων του Μαρόκου που διαμένουν στην ΕΕ όσο και των υπηκόων τρίτων χωρών που βρίσκονται στο Μαρόκο, · την προώθηση των πρωτοβουλιών τόσο για την ένταξη των νόμιμων μαροκινών μεταναστών που εισέρχονται στην ΕΕ όσο και για την κοινωνική και επαγγελματική επανένταξη των Μαροκινών οι οποίοι επιστρέφουν στη χώρα καταγωγής τους. Σκοπός του διαλόγου είναι η σύναψη εταιρικής σχέσης για την κινητικότητα στο πλαίσιο της οποίας θα συμφωνηθούν και θα υλοποιηθούν από τα μέρη πολλές πρωτοβουλίες σχετικά με τη μετανάστευση, την κινητικότητα και την ασφάλεια. Τα μέτρα που θα προσδιορισθούν μέσω του διαλόγου θα περιλαμβάνουν, μεταξύ άλλων, την ενισχυμένη πρόσβαση στους νόμιμους διαύλους μετανάστευσης, τη χαλάρωση των όρων χορήγησης θεώρησης (αξιοποιώντας, μεταξύ άλλων, τον Κώδικα Θεωρήσεων της ΕΕ), την επανεισδοχή στη χώρα προέλευσης, καθώς και την κοινωνική και επαγγελματική επανένταξη σε περίπτωση εκούσιου επαναπατρισμού. Η εταιρική σχέση κινητικότητας έχει σχεδιαστεί ως πλαίσιο μακροπρόθεσμης συνεργασίας, το οποίο συμβαδίζει με τη συνολική προσέγγιση για τη μετανάστευση και την κινητικότητα και τη μαροκινή πολιτική στον συγκεκριμένο τομέα, θεμελιώνεται δε στον πολιτικό διάλογο και στη συνεργασία, η οποία θα εξελιχθεί με την πάροδο του χρόνου επί τη βάσει των υφιστάμενων σχέσεων Μαρόκου και ΕΕ. Ανάπτυξη της διεθνούς προστασίας και της πολιτικής ασύλου μέσω: · της ενίσχυσης του μαροκινού νομοθετικού και θεσμικού πλαισίου σχετικά με το δικαίωμα ασύλου, σύμφωνα με τα διεθνή πρότυπα και τις διατάξεις του συντάγματος του Μαρόκου· · της συνέχισης της εφαρμογής των αρχών της σύμβασης της Γενεύης του 1951 και του πρωτοκόλλου της του 1967, για παράδειγμα σε σχέση με τις μεθόδους για τον προσδιορισμό των μεταναστών που χρειάζονται διεθνή προστασία , την εφαρμογή της αρχής της μη επαναπροώθησης, τις συνέπειες από την απόκτηση του καθεστώτος του πρόσφυγα· · της ενίσχυσης των δημόσιων πολιτικών σε θέμα ταμετανάστευσης, λαμβάνοντας υπόψη τις ανάγκες διεθνούς προστασίας και την αναγκαιότητα παροχής βιώσιμων λύσεων στους πρόσφυγες, οι οποίες μπορούν επίσης να καταστήσουν εφικτή την ένταξή τους· · της συνέχισης της συνεργασίας με την Ύπατη Αρμοστεία των Ηνωμένων Εθνών για τους πρόσφυγες στο πλαίσιο της υλοποίησης της εντολής της στο Μαρόκο, και της ανάπτυξης των εθνικών δομών οι οποίες είναι επιφορτισμένες με τον χειρισμό της διαδικασίας ασύλου στο σύνολό της. 3.8 Προστασία των δεδομένων προσωπικού χαρακτήρα Διασφάλιση υψηλού επιπέδου προστασίας των δεδομένων προσωπικού χαρακτήρα στο πλαίσιο της ανάπτυξης των εφαρμογών της κοινωνίας της πληροφορίας, των δημόσιων βάσεων δεδομένων και των ηλεκτρονικών ανταλλαγών · Εντατικοποίηση της συνεργασίας μεταξύ της εθνικής επιτροπής ελέγχου της προστασίας δεδομένων προσωπικού χαρακτήρα και των αντίστοιχων ευρωπαϊκών οργανισμών ελέγχου της επεξεργασίας δεδομένων προσωπικού χαρακτήρα. · Προστασία των δεδομένων προσωπικού χαρακτήρα στο πλαίσιο της ανάπτυξης του ηλεκτρονικού εμπορίου (ηλεκτρονική υπογραφή, διαχείριση των ονομάτων τομέα ). 4. Προσεγγιση μεταξυ των λαων 4.1 Κοινοβουλευτική συνεργασία · Ενίσχυση της δράσης της Μικτής Κοινοβουλευτικής Επιτροπής ΕΕ-Μαρόκου. · Ενίσχυση των τεχνικών, οργανωτικών και νομοθετικών ικανοτήτων του Κοινοβουλίου. · Συνεργασία μεταξύ του μαροκινού Κοινοβουλίου και του Ευρωπαϊκού Κοινοβουλίου για την ενίσχυση της εταιρικής σχέσης μεταξύ Μαρόκου και ΕΕ, ιδίως μέσω της εφαρμογής του παρόντος σχεδίου δράσης. 4.2 Ενθάρρυνση δικτύων ανταλλαγών και διαβουλεύσεων μεταξύ των φορέων της κοινωνίας των πολιτών και συμμετοχή νέων φορέων · Ενίσχυση των οργανωτικών και διαχειριστικών ικανοτήτων και των ικανοτήτων προάσπισης του προγράμματος των μαροκινών συλλογικών φορέων. · Παρότρυνση των ανταλλαγών μεταξύ μαροκινών και ευρωπαϊκών ΜΚΟ. · Διευκόλυνση της πρόσβασης της κοινωνίας των πολιτών, ιδίως των οργανώσεων και των συλλόγων νέων, στις νέες τεχνολογίες πληροφοριών και επικοινωνιών. · Ενίσχυση του ρόλου των οργανισμών περιφερειακής ανάπτυξης στην υλοποίηση προγραμμάτων συνεργασίας, ανταλλαγής εμπειριών και ενίσχυσης των ικανοτήτων των φορέων της κοινωνίας των πολιτών. · Εγκαθίδρυση ενισχυμένου διαλόγου μεταξύ της ΕΕ (συμπεριλαμβανομένου του Οργανισμού Θεμελιωδών Δικαιωμάτων) και του Εθνικού Συμβουλίου Ανθρωπίνων Δικαιωμάτων (Conseil Consultatif des Droits de l’Homme, CNDH) του Μαρόκου. 4.3 Διάρθρωση των σχέσεων μεταξύ των εδαφικών οντοτήτων του Μαρόκου και της ΕΕ, καθώς και με την Επιτροπή των Περιφερειών · Ενίσχυση των ανταλλαγών μεταξύ μαροκινών και ευρωπαϊκών εδαφικών οντοτήτων στο πλαίσιο της Ευρωμεσογειακής Περιφερειακής και Τοπικής Συνέλευσης (ARLEM). · Προώθηση της επεξεργασίας σχεδίων συνεργασίας από τις εδαφικές οντότητες, ιδίως μέσω των αναπτυξιακών οργανισμών. · Προώθηση της πολυεπίπεδης διακυβέρνησης, καθώς και της συνεργασίας των διαφορετικών θεσμικών επιπέδων. · Ενίσχυση των εδαφικών αρχών και θέσπιση προγραμμάτων εκσυγχρονισμού και κατάρτισης των τοπικών και περιφερειακών διοικητικών αρχών. 4.4 Συνεργασία του Οικονομικού και Κοινωνικού Συμβουλίου του Μαρόκου με την Ευρωπαϊκή Οικονομική και Κοινωνική Επιτροπή Ενίσχυση των δεσμών και προώθηση δομημένης συνεργασίας μεταξύ του Οικονομικού και Κοινωνικού Συμβουλίου του Μαρόκου και της Ευρωπαϊκής Οικονομικής και Κοινωνικής Επιτροπής · Εγκαθίδρυση δομημένης συνεργασίας και τακτικού διαλόγου μεταξύ των δύο οργάνων. · Προώθηση του κοινωνικού διαλόγου μεταξύ των κοινωνικών εταίρων και των οργανώσεων της μαροκινής κοινωνίας των πολιτών με τις οργανώσεις της ΕΕ. · Ανταλλαγή πληροφοριών, δημοσιεύσεων και τραπεζικών δεδομένων με σκοπό τη συμβολή στην τελειοποίηση των δραστηριοτήτων και στον εμπλουτισμό των συζητήσεων στο εσωτερικό των δύο οργάνων. · Από κοινού διεξαγωγή διασκέψεων σε θέματα κοινού ενδιαφέροντος. 4.5 Συνεργασία μεταξύ του εθνικού Διαμεσολαβητή και του Ευρωπαίου Διαμεσολαβητή Εγκαθίδρυση δομημένης συνεργασίας και τακτικού διαλόγου μεταξύ των δύο οργάνων · Ενίσχυση της εμπειρογνωμοσύνης στον τομέα της διαμεσολάβησης. · Επεξεργασία προγράμματος δράσης σχετικού με την υπό διαπραγμάτευση σύμβαση, ιδίως όσον αφορά: – τους μηχανισμούς ενίσχυσης των δικαιωμάτων των πολιτών έναντι της δημόσιας διοίκησης· – τους μηχανισμούς δεοντολογίας για τον δημόσιο τομέα· – τους μηχανισμούς διάδοσης της φιλοσοφίας των δικαιωμάτων του ανθρώπου και των αρχών της χρηστής διακυβέρνησης. · Συντονισμός των δράσεων των δύο οργάνων στο πλαίσιο των διεθνών οργάνων. 4.6 Πολιτιστική συνεργασία · Ολοκλήρωση της διαδικασίας κύρωσης και εφαρμογή της σύμβασης της UNESCO του 2005 για την προστασία και την προώθηση της πολυμορφίας των πολιτιστικών εκφράσεων. · Ενίσχυση της πολιτιστικής συνεργασίας για την προώθηση του διαπολιτισμικού διαλόγου. · Προώθηση και προστασία της πολιτισμικής πολυμορφίας σε διεθνή φόρα όπως η UNESCO. · Προώθηση του διαλόγου και της συνεργασίας όσον αφορά τη διατήρηση και την αναβάθμιση της ιστορικής κληρονομιάς και την ανάπτυξη των φορέων πολιτισμού. · Εντατικοποίηση της συμμετοχής του Μαρόκου στα προγράμματα πολιτιστικής συνεργασίας στην περιοχή της Μεσογείου (Euromed-Heritage και Euromed-Audiovisual), περιλαμβάνοντας σε αυτά τα ενδιαφερόμενα μαροκινά όργανα, όπως την Ανώτατη Αρχή Οπτικοακουστικής Επικοινωνίας (Haute Autorité de la Communication Audiovisuelle, HACA), το Βασιλικό Ίδρυμα Πολιτισμού Amazighe (Institut Royal de la Culture Amazighe, IRCAM), το Συμβούλιο της απόδημης μαροκινής κοινότητας (Conseil de la communauté marocaine à l’étranger, CCME) κ.λπ. · Εκσυγχρονισμός και βελτίωση της διαχείρισης του (δημόσιου και ιδιωτικού) πολιτιστικού τομέα. · Ανάπτυξη του ρόλου του Μαρόκου στον τομέα της προώθησης του διαπολιτισμικού διαλόγου, μέσω της ενίσχυσης των φορέων πολιτισμού, με στόχο την εντατικοποίηση της παραγωγής και της διάθεσης οπτικοακουστικού περιεχομένου που αντικατοπτρίζει ειδικότερα τις κοινές αξίες και τους κοινούς στόχους με την ΕΕ. · Συνεργασία με το Κέντρο Βορράς-Νότος του Συμβουλίου της Ευρώπης. · Συνεργασία για την επανεπεξεργασία του εθνικού μαροκινού σχεδίου για τη Συμμαχία των Πολιτισμών. Β. ΠΡΟΣ ΕΝΑΝ ΚΟΙΝΟ ΟΙΚΟΝΟΜΙΚΟ ΧΩΡΟ 5. Οικονομικη και κοινωνικη μεταρρυθμιση 5.1 Μακροοικονομικό πλαίσιο Εδραίωση της επιτευχθείσας προόδου με στόχο τη βελτίωση των μακροοικονομικών επιδόσεων και την προώθηση της οικονομικής μεγέθυνσης, της απασχόλησης και της ανάπτυξης · Περαιτέρω εδραίωση της σταθερότητας του μακροοικονομικού πλαισίου, μεταξύ άλλων μέσω της προώθησης της βιώσιμης θέσης των τρεχούμενων λογαριασμών, καθώς και της οικονομίας μέσω της ανάπτυξης του εξωτερικού εμπορίου. · Συνέχιση της συνετής δημοσιονομικής πολιτικής με στόχο τη μεσοπρόθεσμη δημοσιονομική εξυγίανση για τη διασφάλιση της σταθερότητας και της βιωσιμότητας των δημόσιων οικονομικών. · Συνέχιση της πολιτικής για τη μείωση του δημόσιου χρέους. · Ενίσχυση των επιχειρησιακών ικανοτήτων της κεντρικής τράπεζας κατά την εφαρμογή της πολιτικής εποπτείας του τραπεζικού συστήματος και συγκράτησης του πληθωρισμού. · Ενίσχυση του συστήματος διαχείρισης των οικονομικών, ιδίως μέσω της ανταλλαγής εμπειρογνωμοσύνης. · Διαφοροποίηση των πηγών οικονομικής ανάπτυξης. · Συνέχιση της μεταρρύθμισης της δημόσιας διοίκησης. · Συνέχιση των προσπαθειών για τη μεταρρύθμιση του καθεστώτος επιδότησης των τιμών της ενέργειας και ορισμένων ειδών διατροφής, έτσι ώστε να μειωθεί το δημοσιονομικό βάρος και να διασφαλισθεί η βιωσιμότητα των δημόσιων οικονομικών χάρη σε κατάλληλη στοχοθέτηση, ιδίως υπέρ των πληθυσμών χαμηλού εισοδήματος. 5.2 Φορολογία Συνέχιση της θέσπισης φορολογικής πολιτικής και της εγκαθίδρυσης φορολογικής διοίκησης σύμφωνα προς τα διεθνή και τα ευρωπαϊκά πρότυπα Διασφάλιση του επιπέδου των δημόσιων εσόδων και βελτίωση της ισονομίας του φορολογικού συστήματος · Συνέχιση της εξυγίανσης των καθεστώτων από τις παρεκκλίσεις και περιορισμός της δημιουργίας νέων απαλλαγών. · Διεύρυνση της φορολογικής βάσης. · Συνέχιση της μεταρρύθμισης του ΦΠΑ απλουστεύοντας και βελτιώνοντας την οικονομική ουδετερότητα του συγκεκριμένου φόρου. · Συνέχιση της μεταρρύθμισης του φόρου εισοδήματος. · Ανάπτυξη της φορολογικής συνείδησης και σταδιακή φορολόγηση του άτυπου τομέα απασχόλησης. Εκσυγχρονισμός της φορολογικής διοίκησης · Συνέχιση της αποϋλοποίησης των παρεχόμενων υπηρεσιών από τη Γενική Διεύθυνση Φόρων (Direction Générale des Impôts, DGI). · Συνέχιση της διαδικασίας απλούστευσης του φορολογικού συστήματος, και ιδίως της εναρμόνισης των προθεσμιών δήλωσης, των προθεσμιών προσφυγής και των κυρώσεων. · Βελτίωση της αποτελεσματικότητας και της αποδοτικότητας του φορολογικού ελέγχου, ιδίως εφαρμόζοντας νέες προσεγγίσεις, όπως η προσέγγιση κινδύνου σε συνδυασμό με στοχοθέτηση, και παρέχοντας στη DGI μια μέθοδο αυτόματου προγραμματισμού του ως άνω ελέγχου. · Βελτίωση των συστημάτων εσωτερικού ελέγχου: ιχνηλασιμότητα των αποφάσεων, εσωτερικές διαδικασίες διαχείρισης, λογιστικός έλεγχος και έλεγχος της διαχείρισης, μέσα παρακολούθησης των δεικτών επιδόσεων, πίνακας αποτελεσμάτων, κ.λπ. · Βελτίωση της ποιότητας της υπηρεσίας, γενικά, και της υποδοχής, ειδικότερα. Φορολογική συνεργασία και σταδιακή σύγκλιση με το ευρωπαϊκό καθεστώς όσον αφορά τον φόρο εισοδήματος εταιρειών · Συνέχιση και εμβάθυνση του διαλόγου σχετικά με την εφαρμογή των αρχών χρηστής φορολογικής διακυβέρνησης, συμπεριλαμβανομένου του Κώδικα δεοντολογίας της ΕΕ για τη φορολογία των επιχειρήσεων. · Εφαρμογή του Ευρωμεσογειακού χάρτη για τις επιχειρήσεις όσον αφορά τη διάσταση της ευνοϊκής φορολογίας για τις επενδύσεις. · Κατάρτιση των στελεχών της DGI. 5.3 Διαχείριση και έλεγχος των δημόσιων οικονομικών Αύξηση της διαφάνειας, της αποτελεσματικότητας και της αποδοτικότητας των όρων προγραμματισμού, διαχείρισης, εκτέλεσης και ελέγχου των δημόσιων δαπανών Συνέχιση της εφαρμογής ορθολογικής διαχείρισης των δημόσιων οικονομικών · έγκριση του νέου οργανικού νόμου για τον προϋπολογισμό, ο οποίος τελεί υπό κατάρτιση και θεσπίζει τις αρχές: – του πολυετούς προγραμματισμού· – της διαχείρισης με γνώμονα τις επιδόσεις· – της δημοσιονομικής διαφάνειας μέσω της αναμόρφωσης της δομής του προϋπολογισμού, η οποία επικεντρώνεται πλέον στην έννοια των προγραμμάτων· – της δημοσιονομικής βιωσιμότητας μέσω της θέσπισης νέων κανόνων· – του αυξημένου και αποσαφηνισμένου ρόλου του Κοινοβουλίου στη διαδικασία κατάρτισης του προϋπολογισμού. Συνέχιση του εκσυγχρονισμού της δημόσιας λογιστικής, με τη σταδιακή συμπερίληψη της λογιστικής σε δεδουλευμένη βάση · Γενίκευση του συστήματος πληροφόρησης για τη διαχείριση των δημόσιων δαπανών. · Ενίσχυση των ικανοτήτων των διοικητικών αρχών, ιδίως των αποκεντρωμένων, και των αρμόδιων για τη δημοσιονομική διαχείριση διαχειριστών. · Εκσυγχρονισμός του συστήματος διαχείρισης των τοπικών δημόσιων οικονομικών. Εκσυγχρονισμός του συστήματος εσωτερικού ελέγχου των δημόσιων δαπανών · Συνέχιση της ενίσχυσης των ικανοτήτων των διοικητικών αρχών (Γενική Επιθεώρηση Οικονομικών - Inspection générale des finances, IGF), Γενική Επιθεώρηση Υπουργείων - Inspection générale des ministères, IGM), Γενική Επιθεώρηση των Αρχών Τοπικής Αυτοδιοίκησης - Inspection générale des administrations territoriales, IGAT), οι οποίες είναι αρμόδιες για τον λογιστικό έλεγχο, τον έλεγχο της κανονικότητας και τις επιδόσεις των δημόσιων δαπανών. · Συνέχιση της σταδιακής σύγκλισης με τα διεθνή πρότυπα και τις διεθνείς μεθόδους (Διεθνής Ομοσπονδία Λογιστών, IFAC, Ινστιτούτο Εσωτερικών Ελεγκτών/IIA, Διεθνής Οργανισμός των Ανωτάτων Οργάνων Ελέγχου των Δημοσίων Οικονομικών, INTOSAI), καθώς και προς τις βέλτιστες πρακτικές της ΕΕ στον τομέα του ελέγχου και του λογιστικού ελέγχου των δημόσιων εσόδων και δαπανών. · Εφαρμογή της νομοθεσίας σχετικά με την ευθύνη της διαχείρισης (διατάκτες), των ελεγκτών και των δημόσιων υπολόγων. · Ενίσχυση των ικανοτήτων για αποτελεσματικότερη εφαρμογή της νομοθεσίας σχετικά με τον οικονομικό έλεγχο του κράτους στις δημόσιες επιχειρήσεις. · Ανταλλαγή εμπειριών και εμπειρογνωμοσύνης μεταξύ των μαροκινών οργάνων ελέγχου και λογιστικού ελέγχου των δημόσιων οικονομικών και αντίστοιχων ευρωπαϊκών οργάνων. Ενίσχυση του συστήματος εξωτερικού ελέγχου των δημόσιων δαπανών · Ενίσχυση των ικανοτήτων του Ελεγκτικού Συνεδρίου. · Ανταλλαγή εμπειριών μεταξύ του μαροκινού Ελεγκτικού Συνεδρίου και των οργάνων εξωτερικού ελέγχου των κρατών μελών της ΕΕ. · Ενίσχυση της δημοσιονομικής δημοκρατίας μέσω της ενίσχυσης των εξουσιών και της ικανότητας ανάλυσης του Κοινοβουλίου στα στάδια της έγκρισης και της εκτέλεσης των ετήσιων προϋπολογισμών. 5.4 Διαρθρωτικές μεταρρυθμίσεις με στόχο την ανταγωνιστικότητα της μαροκινής οικονομίας Διαρθρωτική μεταρρύθμιση και πρόοδος προς μια λειτουργική και ανταγωνιστική οικονομία της αγοράς · Συνέχιση των μεταρρυθμίσεων για τη βελτίωση του επιχειρηματικού περιβάλλοντος -συμπεριλαμβανομένων των τρεχουσών εργασιών σχετικά με τον χάρτη επενδύσεων- και των υλικών υποδομών με στόχο τη στήριξη των επενδύσεων, την αύξηση της ανταγωνιστικότητας και την ανάπτυξη της απασχόλησης. · Θέσπιση μηχανισμού ειδοποίησης και ταχείας διαβούλευσης για μέτρα που έχουν αντίκτυπο στο εμπόριο και στις επενδύσεις. · Υλοποίηση του κατευθυντήριου διαγράμματος για τις ολοκληρωμένες βιομηχανικές πλατφόρμες και τις ζώνες εμπορικών δραστηριοτήτων στο πλαίσιο του εθνικού συμφώνου για την ανάπτυξη της βιομηχανίας και του σχεδίου Rawaj για το εμπόριο και τη διανομή. · Βελτίωση της διάθεσης βιομηχανικών και εμπορικών εκτάσεων. · Συνέχιση της εφαρμογής μέτρων για την αύξηση της παραγωγικότητας και την κατάρτιση του εργατικού δυναμικού στους τομείς της οικονομίας που εμφανίζουν προοπτικές ανάπτυξης, και ειδικότερα τους προβλεπόμενους στο εθνικό σύμφωνο για την ανάπτυξη της βιομηχανίας (αεροναυπηγική, αυτοκινητοβιομηχανία, ηλεκτρονική, υπεράκτιες δραστηριότητες, βιομηχανία γεωργικών ειδών διατροφής και υφαντουργία). · Υλοποίηση των στρατηγικών και εμπορικών μελετών που θα καταστήσουν εφικτή την ανάπτυξη των βιομηχανικών τομέων και νέων μικρών εξειδικευμένων τομέων δραστηριοτήτων. 5.5 Απασχόληση (συμπεριλαμβανομένων των θεμελιωδών κοινωνικών δικαιωμάτων και θεμελιωδών κανόνων εργασίας) και κοινωνική πολιτική Ενίσχυση του διαλόγου και της συνεργασίας στον τομέα της απασχόλησης, της κοινωνικής πολιτικής και της ισότητας των φύλων Προώθηση της ισότητας των φύλων · Ενεργή προώθηση της ισότητας των φύλων σε όλα τα επίπεδα (απασχόληση, εκπαίδευση, κατάρτιση, επιχειρηματικότητα και λήψη αποφάσεων). · Συνέχιση της πολιτικής για την ισότητα και της πολιτικής για την καταπολέμηση των προκαταλήψεων που αφορούν τα φύλα. · Εδραίωση της προστασίας των εγκύων στον χώρο εργασίας. Ενίσχυση των θεμελιωδών κοινωνικών δικαιωμάτων και των θεμελιωδών κανόνων εργασίας · Δημιουργία συνθηκών οι οποίες ευνοούν τις προοπτικές κύρωσης της σύμβασης αριθ. 87 της Διεθνούς Οργάνωσης Εργασίας (ΔΟΕ) περί συνδικαλιστικής ελευθερίας και προστασίας του συνδικαλιστικού δικαιώματος. · Ενίσχυση του ελέγχου της θέσπισης και της ουσιαστικής εφαρμογής των νομικών διατάξεων όσον αφορά τις συμβάσεις αριθ. 29, 87, 98, 100, 105, 111, 138 και 182 της ΔΟΕ. · Ενίσχυση των μηχανισμών ελέγχου της εφαρμογής των διατάξεων της εργασιακής νομοθεσίας, συμπεριλαμβανομένων εκείνων που ρυθμίζουν την εργασία των παιδιών. · Συνέχιση των διαπραγματεύσεων με τους οικονομικούς και κοινωνικούς εταίρους με στόχο την έγκριση του οργανικού νόμου σχετικά με την άσκηση του δικαιώματος απεργίας. · Ενίσχυση των κατάλληλων και ανεξάρτητων δομών (διμερούς και τριμερούς) κοινωνικού διαλόγου, συμπεριλαμβανομένων των ικανοτήτων των κοινωνικών εταίρων. · Προώθηση της κοινωνικής ευθύνης των επιχειρήσεων και της ανάπτυξης επιχειρηματικών πρακτικών οι οποίες σέβονται το Παγκόσμιο Σύμφωνο των Ηνωμένων Εθνών και την τριμερή δήλωση της ΔΟΕ σχετικά με τις πολυεθνικές εταιρείες και την κοινωνική πολιτική, καθώς και τις πρακτικές του ΟΟΣΑ στον συγκεκριμένο τομέα. · Ενίσχυση του πλέγματος διατάξεων για την προαγωγή και την παρακολούθηση της υγείας, της υγιεινής και της ασφάλειας στην εργασία, μεταξύ άλλων μέσω δράσεων κατάρτισης στα θέματα αυτά, θεσμοθέτησης της αρχής της προφύλαξης, της πρόληψης των επαγγελματικών κινδύνων που σχετίζονται με τον χειρισμό επικίνδυνων ή τοξικών ουσιών και της ανταλλαγής ορθών πρακτικών και αναλύσεων στον συγκεκριμένο τομέα, με στόχο τη μείωση των ατυχημάτων και των επαγγελματικών ασθενειών. · Προσέγγιση της εθνικής νομοθεσίας με τις γενικές αρχές σχετικά με την πρόληψη των επαγγελματικών κινδύνων και την προστασία της ασφάλειας και της υγείας, την εξάλειψη των συντελεστών κινδύνου και ατυχημάτων, την ενημέρωση, τη διαβούλευση, την ισόρροπη συμμετοχή και την κατάρτιση των εργαζομένων και των εκπροσώπων τους[2] παράλληλα με την εφαρμογή της από το Εθνικό ινστιτούτο συνθηκών διαβίωσης στους χώρους εργασίας. · Ενίσχυση των μεθόδων καταγραφής και της διάφανης και συνεκτικής επεξεργασίας όσον αφορά το σύνολο των στατιστικών στοιχείων για τα εργατικά ατυχήματα. Εφαρμογή των πολιτικών απασχόλησης, απασχολησιμότητας και αξιοπρεπούς εργασίας με στόχο την ανάπτυξη της απασχόλησης και την καταπολέμηση της ανεργίας. Προώθηση της πρόσβασης σε αξιοπρεπή παραγωγική εργασία στο πλαίσιο της επίσημης οικονομίας · Ανάπτυξη της πολιτικής απασχόλησης, απασχολησιμότητας και αξιοπρεπούς εργασίας στο Μαρόκο, λαμβάνοντας υπόψη τις κατευθυντήριες γραμμές της Ευρωπαϊκής Στρατηγικής Απασχόλησης και του πλαισίου δράσης που καθόρισε η Ευρωμεσογειακή Διάσκεψη Υπουργών για την απασχόληση, η οποία πραγματοποιήθηκε στο Μαρακές τον Νοέμβριο του 2008, σύμφωνα με τις αρχές της δικαιοσύνης και της κοινωνικής ισοτιμίας, και ειδικότερα: – αύξηση του ποσοστού απασχόλησης του πληθυσμού στην επίσημη παραγωγική οικονομία, αύξηση του ποσοστού απασχόλησης των γυναικών και του ποσοστού των ανεξάρτητων απασχολούμενων στον ενεργό απασχολούμενο πληθυσμό· – ανάπτυξη της κατάρτισης που οδηγεί στην απόκτηση απαιτούμενων προσόντων (ειδικότερα μαθητεία και εναλλασσόμενη κατάρτιση), ιδίως για τους νέους, με σκοπό τη βελτίωση της απασχολησιμότητάς τους· – καλύτερη προσαρμογή των προσόντων λαμβάνοντας υπόψη τις ανάγκες της αγοράς εργασίας, και ειδικότερα διευκόλυνση της ένταξης των νέων και των γυναικών σε παραγωγικές θέσεις εργασίας στην επίσημη οικονομία· – εφαρμογή συστήματος αξιολόγησης και ελέγχου των μέτρων ενεργού προώθησης της απασχόλησης με σκοπό τη βελτίωση της αποτελεσματικότητάς τους και της αντιστοίχισής τους στις ανάγκες της αγοράς εργασίας. Ενίσχυση των ικανοτήτων της εθνικής υπηρεσίας για την προώθηση της απασχόλησης και των ικανοτήτων (Agence nationale pour la promotion de l’emploi et des compétences, ANAPEC)· – εφαρμογή του ολοκληρωμένου προγράμματος αξιοπρεπούς εργασίας μετά την έγκρισή του από το Μαρόκο και τη ΔΟΕ, και παρακολούθηση των στόχων και των δεικτών του. Προώθηση της θέσπισης και της εφαρμογής γενικών διατάξεων των πολιτικών για την κοινωνική προστασία και την κοινωνική ένταξη · Θέσπιση και εφαρμογή καθεστώτος αποζημίωσης σε περίπτωση απώλειας θέσης εργασίας. · Συνέχιση της πορείας προς τη διαρκή μείωση των ποσοστών του πληθυσμού που βρίσκονται σε κατάσταση απόλυτης ή σχετικής φτώχειας ή σε ευάλωτη κατάσταση. · Συνέχιση της πορείας προς τη διαρκή μείωση των ποσοστών κοινωνικού αποκλεισμού (π.χ. % του πληθυσμού που ζει σε παραγκουπόλεις). · Συνέχιση της συνεργασίας για την επίτευξη του μαροκινού στόχου μείωσης της φτώχειας και βελτίωσης της κοινωνικής συνοχής. · Διασφάλιση της ενεργού κοινωνικής ένταξης όλων των πολιτών, ενθαρρύνοντας τη συμμετοχή στην αγορά εργασίας, ιδίως για τις πιο ευάλωτες ομάδες. · Θέσπιση συγκεκριμένων διοικητικών και κανονιστικών μέτρων για την κοινωνικοεπαγγελματική ένταξη των ατόμων με αναπηρία. · Επέκταση της υποχρεωτικής ασφάλισης ασθενείας σε όλες τις κοινωνικοεπαγγελματικές κατηγορίες (ειδικότερα τους αυτοαπασχολούμενους, τους ελεύθερους επαγγελματίες και τους σπουδαστές). · Ανταλλαγή βέλτιστων πρακτικών για τη διεύρυνση της κάλυψης και τη βελτίωση του επιπέδου της κοινωνικής προστασίας, ιδίως για τα στρώματα του πληθυσμού με το χαμηλότερο εισόδημα. · Διασφάλιση της οικονομικής βιωσιμότητας του συστήματος κοινωνικής προστασίας. Συμπλήρωση των διατάξεων για τη μέριμνα ή την κάλυψη από την ασφάλιση υγείας, ώστε η βασική υγειονομική περίθαλψη ποιότητας να καλύπτει το σύνολο του πληθυσμού (και ιδίως τους κοινωνικά μειονεκτούντες πολίτες) παρέχοντας βασική ποιοτική περίθαλψη · Μείωση των μέσων άμεσων δαπανών των νοικοκυριών (άμεσες πληρωμές σε μετρητά), ιδίως για τις κοινωνικά μειονεκτούσες κατηγορίες. · Επέκταση του πληθυσμού που καλύπτεται πραγματικά από σύστημα ασφάλισης ασθένειας ή βοήθειας σε περίπτωση ασθένειας. Σύγκλιση: Για την υλοποίηση των ως άνω μεταρρυθμίσεων, το Μαρόκο θα λάβει υπόψη, όσον αφορά την κανονιστική σύγκλιση, με τη στήριξη της ΕΕ, τις οικείες ευρωπαϊκές οδηγίες για την ασφάλεια και την υγεία στην εργασία (επεξεργασία των νέων νομοθετικών και κανονιστικών διατάξεων που αφορούν την πρόληψη των επαγγελματικών κινδύνων), την ισότητα ευκαιριών των δύο φύλων, την προστασία κατά των διακρίσεων, το εργατικό δίκαιο, καθώς και τον Χάρτη των Θεμελιωδών Δικαιωμάτων της ΕΕ. 5.6 Περιφερειακή και τοπική ανάπτυξη · Εδραίωση της διαδικασίας ανάπτυξης σε τοπικό επίπεδο: – ενίσχυση των θεσμικών και οικονομικών πόρων των δήμων και κοινοτήτων, και ιδίως των αγροτικών κοινοτήτων («Κοινότητες 2015»)· – γενίκευση των κοινοτικών σχεδίων ανάπτυξης (κατάρτιση, έγκριση, τακτική επανεξέταση)· – προώθηση της συνεργασίας μεταξύ κοινοτήτων· – εκσυγχρονισμός της κοινοτικής διοίκησης μέσω της εισαγωγής της πληροφορικής, της αποϋλοποίησης των διαδικασιών και της βελτίωσης της ποιότητας των υπηρεσιών που παρέχονται στους πολίτες· – ενίσχυση της συνεργασίας μεταξύ των εδαφικών ενοτήτων, του ιδιωτικού τομέα και των μη κυβερνητικών οργανισμών για την υλοποίηση και τη διαχείριση των υποδομών και του εξοπλισμού τοπικού και περιφερειακού χαρακτήρα· – κινητοποίηση του φορολογικού δυναμικού των εδαφικών ενοτήτων. · Επίσπευση της μείωσης των διαφορών μεταξύ περιφερειών και μεταξύ υπαίθρου και πόλεων: – καθορισμός και υλοποίηση πολιτικών περιφερειακής ανάπτυξης και πολιτικών με στόχο συγκεκριμένες περιοχές (π.χ. ορεινές περιοχές)· – επεξεργασία και υλοποίηση των σχεδίων περιφερειακής ανάπτυξης (ΣΠΑ) στο επίπεδο των 16 περιφερειών· – μείωση των διαφορών όσον αφορά την πρόσβαση στις βασικές κοινωνικές και οικονομικές υποδομές· – ενίσχυση των ικανοτήτων των συντελεστών της περιφερειακής και τοπικής ανάπτυξης· – κατά τις επόμενες από κοινού αξιολογήσεις (Μαρόκο, Επιτροπή) της εφαρμογής του Ευρωμεσογειακού χάρτη για τις επιχειρήσεις, και με την επιφύλαξη της διαθέσιμης χρηματοδότησης, μέτρηση του κατά πόσον ο Χάρτης είναι γνωστός και λαμβάνεται υπόψη στο σύνολο της χώρας, μεταξύ άλλων εκτός των πόλων οικονομικής ανάπτυξης, και των συνεπειών του για τις διάφορες περιφέρειες και τους τελικούς δικαιούχους· – ενίσχυση της συνεργασίας μέσω των περιφερειακών και διασυνοριακών προγραμμάτων Μαρόκου και ΕΕ με στόχο τη μείωση των ανισορροπιών στην ανάπτυξη των περιφερειών και τη βελτίωση της ευημερίας τους. 5.7 Κοινωνική και ανθρώπινη ανάπτυξη · Επιδίωξη βελτίωσης της αποτελεσματικότητας των σχεδίων της εθνικής πρωτοβουλίας για την ανθρώπινη ανάπτυξη (Initiative Nationale pour le Développement Humain, INDH). · Ενίσχυση του ελέγχου και της αξιολόγησης των σχεδίων της INDH. · Προώθηση πολύ μικρών σχεδίων, τα οποία δημιουργούν θέσεις απασχόλησης και σταθερά εισοδήματα. · Ενίσχυση της συμμετοχής των γυναικών, των νέων και των προσώπων με ειδικές ανάγκες στα όργανα διακυβέρνησης της INDH. 5.8 Αειφόρος ανάπτυξη · Υλοποίηση των στοιχείων για την αειφόρο ανάπτυξη που περιέχονται στον εθνικό χάρτη για το περιβάλλον και την αειφόρο ανάπτυξη μέσω της οριστικοποίησης του νόμου-πλαισίου. · Συνέχιση της δημιουργίας των δομών και των διαδικασιών που σχετίζονται με τον στρατηγικό προγραμματισμό στον τομέα της αειφόρου ανάπτυξης, καθώς και με το συντονισμού των διαφόρων συντελεστών. 6. Εμποριο, αγορα και κανονιστικη μεταρρυθμιση 6.1 Προσέγγιση του νομοθετικού πλαισίου του Μαρόκου προς εκείνο της ΕΕ στους συγκεκριμένους τομείς · Δημιουργία μηχανισμού καταγραφής της απόκλισης της μαροκινής νομοθεσίας από το κοινοτικό κεκτημένο με σκοπό τη διευκόλυνση της θέσπισης εθνικού προγράμματος σύγκλισης. · Προσδιορισμός των τομέων προτεραιότητας για την κανονιστική προσέγγιση, καθώς και των αναγκαίων εθνικών πόρων και της αλληλουχίας της υλοποίησής της. 6.2 Εμπορικές σχέσεις, συμπεριλαμβανομένης της σύναψης σφαιρικής και σε βάθος συμφωνίας ελεύθερων συναλλαγών Σύμφωνα με τις συστάσεις του ευρωμεσογειακού χάρτη πορείας και με τους στόχους του συναφούς εγγράφου για το προηγμένο καθεστώς, τα μέρη θα επιδιώξουν καταρχάς τη σύναψη σφαιρικής και σε βάθος συμφωνίας ελεύθερων συναλλαγών και, ακολούθως, την οικοδόμηση ενός κοινού οικονομικού χώρου. Υλοποίηση των δεσμεύσεων που αναλαμβάνονται στον τίτλο ΙΙ της συμφωνίας σύνδεσης (Ελεύθερη κυκλοφορία των εμπορευμάτων) · Παρακολούθηση της υλοποίησης των θεμάτων που σχετίζονται με το εμπορικό σκέλος της συμφωνίας σύνδεσης ΕΕ-Μαρόκου, ιδίως με σκοπό την αμοιβαία κατάργηση των περιορισμών στις εισαγωγές και στις εξαγωγές αγαθών σε όλες τις δασμολογικές και μη δασμολογικές πτυχές της. · Συνέχιση και εμβάθυνση της ελευθέρωσης των συναλλαγών εμπορευμάτων κατά τρόπο συνεπή προς τις τομεακές πολιτικές. · Εφαρμογή και παρακολούθηση της συμφωνίας σχετικά με την ελευθέρωση των συναλλαγών γεωργικών προϊόντων, μεταποιημένων γεωργικών προϊόντων, ιχθύων και αλιευτικών προϊόντων. · Κατάρτιση του προσωπικού και ενίσχυση των διοικητικών ικανοτήτων στον τομέα του διεθνούς εμπορίου. Συμβολή στη διασφάλιση της υλοποίησης της ευρωμεσογειακής ζώνης ελεύθερων συναλλαγών · Συνέχιση της εφαρμογής της συμφωνίας ελεύθερων συναλλαγών με τους μεσογειακούς εταίρους σε περιφερειακή, ενδοπεριφερειακή ή διμερή κλίμακα. · Εφαρμογή και παρακολούθηση της υλοποίησης της συμφωνίας σχετικά με την επίλυση των εμπορικών διαφορών, συμπεριλαμβανομένης της παροχής στήριξης για την κατάρτιση ενός πυρήνα μαροκινών διαιτητών με ειδίκευση στο διεθνές εμπόριο, οι οποίοι θα μπορούν να ασκούν καθήκοντα διαιτητή στο πλαίσιο διαδικασίας επίλυσης διαφοράς. · Παρακολούθηση της εφαρμογής της συμφωνίας του Αγαδίρ σε όλους τους τομείς που καλύπτει επί του παρόντος η συμφωνία, προσπάθεια διεύρυνσης του αριθμού των τομέων -για παράδειγμα περιλαμβάνοντας τις υπηρεσίες και τις επενδύσεις- και προτρέποντας σε επέκταση της συμφωνίας σε άλλες χώρες της περιοχής. · Υλοποίηση πρωτοβουλιών για την ενίσχυση της ευρωμεσογειακής εταιρικής σχέσης, και ιδίως για τη θέσπιση του ευρωμεσογειακού μηχανισμού διευκόλυνσης του εμπορίου και των επενδύσεων ο οποίος θα περιλαμβάνει, μεταξύ άλλων, μηχανισμό ειδοποίησης και ταχείας διαβούλευσης σχετικά με μέτρα που επηρεάζουν το εμπόριο και τις επενδύσεις. · Ενίσχυση της συνεργασίας και του διαλόγου αναφορικά με τον καθορισμό και τη χρησιμοποίηση των μέσων εμπορικής άμυνας. · Συνέχιση των τρεχουσών διμερών διαπραγματεύσεων με αντικείμενο την ελευθέρωση του εμπορίου υπηρεσιών και την εγκατάσταση, Σύναψη σφαιρικής και σε βάθος συμφωνίας ελεύθερων συναλλαγών · Έναρξη των διαπραγματεύσεων για τη σύναψη σφαιρικής και σε βάθος συμφωνίας ελεύθερων συναλλαγών μεταξύ Μαρόκου και ΕΕ, η οποία θα συμβάλει στη σταδιακή ολοκλήρωση των αγορών τους. · Στο πλαίσιο των διαπραγματεύσεων της σφαιρικής και σε βάθος συμφωνίας ελεύθερων συναλλαγών, κάλυψη των ακόλουθων τομέων (ο κατάλογος δεν είναι εξαντλητικός, λαμβάνοντας υπόψη την επιλογή των τομέων προτεραιότητας στο πλαίσιο της νομοθετικής προσέγγισης): – τεχνικοί κανόνες για τα βιομηχανικά προϊόντα, τα πρότυπα και την αξιολόγηση της συμμόρφωσης· – δημόσιες συμβάσεις· – κυκλοφορία κεφαλαίων και πληρωμές· – προστασία των δικαιωμάτων πνευματικής ιδιοκτησίας· – υγειονομικά και φυτοϋγειονομικά μέτρα· – πολιτική ανταγωνισμού· – τελωνεία και διευκόλυνση των συναλλαγών· – διάλογος σχετικά με τα μέσα εμπορικής άμυνας· – εμβάθυνση της ελευθέρωσης του εμπορίου υπηρεσιών και προστασία των επενδύσεων· – εμπόριο και αειφόρος ανάπτυξη· – εξέταση των δυνατοτήτων βελτίωσης των προτιμησιακών παραχωρήσεων που χορηγήθηκαν στο πλαίσιο της συμφωνίας ελεύθερων συναλλαγών όσον αφορά τα γεωργικά προϊόντα, τα μεταποιημένα γεωργικά προϊόντα και τα αλιευτικά προϊόντα, λαμβάνοντας υπόψη τη γεωργική πολιτική, την ευαισθησία και τις ιδιαιτερότητες των οικείων προϊόντων των δύο μερών. 6.3 Διευκολυνση της προσβασησ των βιομηχανικων προϊόντων στην αγορα 6.3.1 Ελεύθερη κυκλοφορία των βιομηχανικών προϊόντων (εναρμονισμένοι τομείς ΕΕ) Διευκόλυνση της πρόσβασης των βιομηχανικών προϊόντων στην αγορά. Συνέχιση της εναρμόνισης της μαροκινής νομοθεσίας σχετικά με τα βιομηχανικά προϊόντα με τις διεθνείς και ευρωπαϊκές ρυθμίσεις και πρακτικές · Στο πλαίσιο του προηγμένου καθεστώτος, συνέχιση της εναρμόνισης της ισχύουσας νομοθεσίας με το κεκτημένο της ΕΕ και της εφαρμογής της μέσω της αναβάθμισης του επιπέδου ποιότητας των υποδομών. · Συνέχιση της προσέγγισης των νομοθεσιών όσον αφορά τα πρότυπα, τους τεχνικούς κανόνες και την αξιολόγηση της συμμόρφωσης με σκοπό τη σταδιακή εναρμόνιση με το ευρωπαϊκό νομικό πλαίσιο σε οριζόντιο επίπεδο και στους τομείς προτεραιότητας. · Ενίσχυση των οργάνων που είναι επιφορτισμένα με την τυποποίηση (IMANOR), την πιστοποίηση (COMAC), την αξιολόγηση της συμμόρφωσης, τη μετρολογία και την εποπτεία της αγοράς, ιδίως μέσω ανταλλαγών πληροφοριών και εμπειρογνωμοσύνης και μέσω της ενσωμάτωσής τους στις ευρωπαϊκές και διεθνείς δομές, συμπεριλαμβανομένης της ένταξης στην ευρωπαϊκή συνεργασία για τη διαπίστευση, EA. · Διαπραγμάτευση συμφωνίας σχετικά με την αξιολόγηση της συμμόρφωσης και την αποδοχή (ΣΔΣΑ) στους τομείς κοινού ενδιαφέροντος, στους οποίους η νομοθεσία και τα πρότυπα είναι ίδια με εκείνα της ΕΕ. 6.3.2 Κατάργηση των περιορισμών (μη εναρμονισμένοι τομείς ΕΕ) Διευκόλυνση της κυκλοφορίας των εμπορευμάτων και βελτίωση της διοικητικής συνεργασίας · Συνέχιση της πρόληψης των μέτρων που εισάγουν διακρίσεις και εξασφάλιση της δυνατότητας των ενδιαφερομένων να εγείρουν τα προβλήματα που εντοπίζουν. · Ενίσχυση του κεντρικού σημείου επαφής και του σημείου πληροφοριών που θεσπίστηκε στο πλαίσιο της συμφωνίας για τα τεχνικά εμπόδια στο εμπόριο για τη διευκόλυνση της διαβίβασης πληροφοριών και της συνεργασίας μεταξύ ΕΕ και Μαρόκου, καθώς και της συνεργασίας με τους οικονομικούς παράγοντες. · Συνέχιση της ανάλυσης της μαροκινής νομοθεσίας σχετικά με την επισήμανση, τη σύνθεση, την κατασκευή και την περιγραφή των προϊόντων με σκοπό την προσέγγισή της προς τις ισχύουσες γενικές αρχές της ΕΕ. · Προσδιορισμός και εξέταση των μη δασμολογικών εμποδίων και διευκόλυνση της κατάργησής τους μέσω του ευρωμεσογειακού μηχανισμού διευκόλυνσης του εμπορίου. 6.4 Υγειονομικά και φυτοϋγειονομικά θέματα Βελτίωση της υγείας των ζώων και των φυτών και διασφάλιση της υγειονομικής ασφάλειας των ειδών διατροφής και των ζωοτροφών και διευκόλυνση του εμπορίου μεταξύ Μαρόκου και ΕΕ · Συνέχιση της εφαρμογής της συμφωνίας του ΠΟΕ για την εφαρμογή μέτρων υγειονομικής και φυτοϋγειονομικής προστασίας (ΥΦΠ) και των διεθνών κανόνων του Παγκόσμιου Οργανισμού για την Υγεία των Ζώων (OIE), της Διεθνούς Σύμβασης για την προστασία των φυτών και του Codex Alimentarius. · Βελτίωση των κανόνων σε θέματα υγείας των ζώων, υγείας των φυτών και υγειονομικής ασφάλειας των ειδών διατροφής και των ζωοτροφών και καλής διαβίωσης των ζώων, με σκοπό την προσέγγιση του επιπέδου προστασίας και των κανόνων της ΕΕ, συμπεριλαμβανομένων των κανόνων υγιεινής, αναγνώρισης και εντοπισμού της προέλευσης των ζώντων ζώων, των τροφίμων, των ζωοτροφών, των αλιευτικών προϊόντων κ.λπ. Ειδικότερα: – έγκριση των νομοθετικών και κανονιστικών κειμένων που καταρτίσθηκαν και επικυρώθηκαν στο πλαίσιο του σχεδίου αδελφοποίησης που χρηματοδότησε η ΕΕ το 2007-2009· – έγκριση των κειμένων εφαρμογής του νόμου αριθ. 28-07 σχετικά με την υγειονομική ασφάλεια των ειδών διατροφής. · Παρότρυνση της αναβάθμισης των βιομηχανιών γεωργικών ειδών διατροφής, συμπεριλαμβανομένων των βιομηχανιών αλιευτικών προϊόντων, όσον αφορά τους κανόνες υγιεινής και τους υγειονομικούς κανόνες, σύμφωνα με τον νόμο αριθ. 28-07. · Συνεργασία στον τομέα της έγκρισης των παρασιτοκτόνων, του ελέγχου των καταλοίπων και των μολυσματικών προσμείξεων στα τρόφιμα και στις ζωοτροφές και των μέτρων προστασίας κατά της εισαγωγής οργανισμών επιβλαβών για τα φυτά ή τα φυτικά προϊόντα. · Συνεργασία με την εθνική υπηρεσία υγειονομικής ασφάλειας των τροφίμων (Office national de sécurité sanitaire des produits alimentaires, ONSSA) με στόχο: – τη βελτίωση της πρόληψης και την εξάλειψη των λοιμωδών ζωονόσων· – την εφαρμογή της νέας νομοθεσίας για την υγειονομική ασφάλεια των τροφίμων (νόμος αριθ. 28-07)· – τη μέριμνα για τη συμμόρφωση των συνοριακών κέντρων ελέγχου· – την αναβάθμιση των εργαστηρίων με σκοπό τη διαπίστευσή τους. · Συνέχιση της συνεργασίας με την ONSSA, ειδικότερα, για την εγκαθίδρυση συστήματος περιφερειοποίησης στον τομέα της υγείας των ζώων για τη διευκόλυνση των εξαγωγών του Μαρόκου στο πλαίσιο της συμφωνίας ελεύθερων συναλλαγών εμπορευμάτων μεταξύ Μαρόκου και Ευρωπαϊκής Ένωσης. · Συνέχιση της συνεργασίας στον τομέα της υγειονομικής ειδοποίησης και συμμετοχή στο πλαίσιο του συστήματος ταχείας ειδοποίησης για τα τρόφιμα και τις ζωοτροφές (RASFF) σύμφωνα με τους όρους της ΕΕ. · Συνέχιση της συμμετοχής του Μαρόκου στο ενοποιημένο μηχανογραφικό κτηνιατρικό σύστημα TRACES (Trade Control and Expert System). · Συνεργασία με την ONSSA με σκοπό την εγκαθίδρυση στο Μαρόκο συστήματος έγκρισης των βιομηχανιών γεωργικών ειδών διατροφής (τρόφιμα ζωικής προέλευσης). Το εν λόγω σύστημα πρέπει: α) να διασφαλίζει την προστασία της υγείας των καταναλωτών στο Μαρόκο· β) να αποτελεί εργαλείο βελτίωσης της διαφάνειας, της προβλεψιμότητας και της εμπιστοσύνης των ελέγχων, διευκολύνοντας με τον τρόπο αυτό το εμπόριο· γ) να βασίζεται στην αξιολόγηση της αποτελεσματικότητας των επίσημων συστημάτων επιθεώρησης και πιστοποίησης των χωρών εξαγωγής (και όχι των συγκεκριμένων προϊόντων ή βιομηχανιών), σύμφωνα με τις οδηγίες και τις αρχές των διεθνών προτύπων, και ιδίως σύμφωνα με το έγγραφο CAC/GL 26-1997 του Codex Alimentarius· δ) να διασφαλίζει την αποδοτικότητα και την αποτελεσματικότητα της χρήσης των πόρων της ONSSA. Σύγκλιση: Για την επίτευξη των ως άνω στόχων, το Μαρόκο θα θεσπίσει τις προτεραιότητες και θα εγκρίνει τα αναγκαία νομοθετικά και κανονιστικά κείμενα (για παράδειγμα, κείμενα εφαρμογής του νόμου αριθ. 28-07 σχετικά με την υγειονομική ασφάλεια των τροφίμων, καθώς και τα σχέδια κειμένων που καταρτίσθηκαν και επικυρώθηκαν στο πλαίσιο του σχεδίου αδελφοποίησης που χρηματοδότησε η ΕΕ το 2007-2009). Όσον αφορά την κανονιστική σύγκλιση, το Μαρόκο θα λάβει υπόψη, με τη στήριξη της ΕΕ, τη σχετική ευρωπαϊκή νομοθεσία στον κτηνιατρικό και φυτοϋγειονομικό τομέα. 6.5 Γεωργία και αλιεία Γεωργία Εκσυγχρονισμός και ενίσχυση των ικανοτήτων στον τομέα της γεωργίας στο πλαίσιο της ελευθέρωσης των συναλλαγών και σε συμφωνία με τις προοπτικές του Σχεδίου Πράσινο Μαρόκο (Plan Maroc Vert, PMV) · Ανάπτυξη της αλληλέγγυας γεωργίας (δεύτερος πυλώνας του PMV), και ιδίως της γεωργίας μικρής κλίμακας στις ευαίσθητες και δύσκολες περιοχές. Οι προτεινόμενοι τύποι δράσεων προτεραιότητας που εντάσσονται στο πλαίσιο της ενίσχυσης των προγραμμάτων εταιρικής σχέσης, είναι οι ακόλουθοι: – ανάπτυξη της μεσογειακής δενδροκομίας στις ορεινές περιοχές για την καταπολέμηση της φτώχειας· – ανάπτυξη των παραδοσιακών τοπικών προϊόντων με έμφαση στους τομείς που παρουσιάζουν ενδιαφέρον για αμφότερα τα μέρη· – βελτίωση του οικονομικού πλαισίου στη γεωργία, και ιδίως στους τομείς της εκμηχάνισης, της διάθεσης, των υπηρεσιών για τους μικρούς γεωργούς, της τεχνολογικής καινοτομίας, της έρευνας για τη βελτίωση της παραγωγικότητας και της ποιότητας κ.λπ.)· – ανάπτυξη της ποιοτικής παραγωγής, συμπεριλαμβανομένων των βιολογικών προϊόντων· – συνεργασία στον τομέα των γεωγραφικών ενδείξεων· – διατήρηση των φυσικών πόρων και της βιοποικιλότητας. · Προώθηση της ποιοτικής παραγωγής και της εδραίωσης των συναλλαγών μεταξύ των κλάδων. · Διευκόλυνση, ενίσχυση και παρότρυνση της καθιέρωσης εταιρικών σχέσεων μεταξύ των επαγγελματικών οργανώσεων μαροκινών παραγωγών γεωργικών προϊόντων και των ευρωπαίων ομολόγων τους. · Δρομολόγηση διαπραγματεύσεων με στόχο τη σύναψη διμερούς συμφωνίας για την προστασία των γεωγραφικών ενδείξεων τρεις μήνες μετά την έναρξη ισχύος της συμφωνίας για την ελευθέρωση των συναλλαγών γεωργικών, μεταποιημένων γεωργικών και αλιευτικών προϊόντων. · Παροχή συνδρομής στο Μαρόκο για τη βραχυπρόθεσμη εκπλήρωση των προϋποθέσεων συμμετοχής στα πιλοτικά σχέδια αγροτικής ανάπτυξης (ευρωπαϊκό πρόγραμμα γειτονίας για τη γεωργία και την αγροτική ανάπτυξη, ENPARD) και την πολυετή ανάπτυξη της πρωτοβουλίας ENPARD μεσοπρόθεσμα. Ρύθμιση και τυποποίηση της μη υγειονομικής συμμόρφωσης και κώδικες ορθής πρακτικής των γεωργικών και αλιευτικών προϊόντων · Προσέγγιση των νομοθεσιών όσον αφορά την τυποποίηση της μη υγειονομικής συμμόρφωσης και των κωδίκων ορθής πρακτικής των γεωργικών και αλιευτικών προϊόντων με σκοπ